Pakistan tamatkan sekatan COVID-19

ISLAMABAD, 26 Feb - Pakistan menamatkan semua sekatan Covid-19 negara itu bagi membolehkan aktiviti komersial di seluruh negara beroperasi seperti biasa.

Pusat Tindakan dan Operasi Nasional yang memantau pencegahan virus negara, menyatakan sekatan terhadap semua tempat awam ditamatkan serta merta.

Manakala, makan dan minum di dalam premis dan majlis perkahwinan, kunjungan ke pawagam dan rumah ibadat pula dibenarkan mulai 15 Mac.

Keputusan tersebut dibuat meskipun Pakistan masih melaporkan lebih 1,000 kes baharu setiap hari.

Bagaimanapun, penamatan sekatan tidak melibatkan arahan pemakaian pelitup muka, penjarakan sosial dan kawalan pergerakan masih diteruskan.

Negara Asia Selatan dengan penduduk melebihi 200 juta orang itu melaporkan penurunan kes baharu dan kematian yang ketara dalam beberapa minggu lalu.

Jumlah keseluruhan kes jangkitan sejak Mac 2020 mencecah 574,580 kes dengan kira-kira 12,708 kematian.

Islamabad telah memulakan kempen vaksinasi kepada petugas kesihatan barisan hadapan dan rakyat berusia 65 tahun ke atas.


Joe Biden umum akan buat perubahan dalam pakej bantuan COVID-19 untuk perniagaan kecil

AMERIKA SYARIKAT, 24 Feb - Di Amerika Syarikat, Presiden Joe Biden mengumumkan bahawa beliau akan membuat perubahan dalam pakej bantuan COVID-19 untuk perniagaan kecil yang tidak mendapat perhatian dalam bantuan sebelum ini.

Pihak berkuasa akan memproses permohonan pinjaman Program Perlindungan Gaji (PPP) bagi syarikat-syarikat yang memiliki pekerja kurang daripada 20 pekerja dalam tempoh 2 minggu akan datang.

Inisiatif itu adalah untuk memastikan syarikat kecil turut terbela.

PPP dilancarkan semula pada 19 Januari dengan dana baru 284 bilion Dolar setelah diluluskan pada akhir bulan Disember 2020.

Berdasarkan kajian , mendapati masih banyak syarikat kecil belum menerima bantuan daripada suntikan dana tersebut.


Kemboja kesan tiga kes varian baharu COVID-19 dari UK

KEMBOJA, 24 Feb - Kemboja telah mengesan tiga kes varian baharu COVID-19 dari United Kingdom.

25 kes jangkitan baharu dilaporkan dengan 23 daripadanya adalah jangkitan tempatan.

kes varian baharu menimbulkan kebimbangan masyarakat, lebih-lebih lagi dengan jumlah kes positif yang mencecah hampir 100 kes dalam tempoh tiga hari terakhir.

Malah kali terakhir kes jangkitan tempatan dilaporkan pada November lalu.

Sehubungan itu, Kementerian Kesihatan meminta orang ramai yang menghadiri atau pergi ke 23 lokasi antara 6 dan 20 Februari lalu agar tampil untuk membuat saringan serta dikuarantin

kehadiran yang besar di lokasi-lokasi seperti kelab hiburan, hotel, pangsapuri dan sekolah menyumbang kepada kes jangkitan di negara itu.

Kerajaan turut mengarahkan premis di 23 lokasi terbabit selain semua sekolah awam dan swasta di ibu negara, Phnom Penh dan wilayah Kandal ditutup sementara selama dua minggu.


Vaksin COVID-19: Negara penempah diminta bersabar menunggu bekalan

PUNE, 23 Feb - Pengeluar vaksin terbesar dunia, Institut Serum di India, menggesa negara lain bersabar menunggu bekalan vaksin COVID-19.

Institut itu diarah mengutamakan permintaan dalam negara, terlebih dahulu.

Ketua Pegawai Eksekutifnya, Adar Poonawalla berkata, pihaknya sedang berusaha sedaya upaya menyiapkan bekalan kepada semua yang menempah vaksin tersebut.

India berusaha memvaksin 300 juta penduduknya menjelang Julai, namun hanya 11 juta suntikan telah diberikan, setakat ini.

Institut berkenaan menghasilkan beratus-ratus juta dos vaksin AstraZeneca, bagi memenuhi keperluan rakyat India dan penduduk dunia.

Institut Serum turut merancang membekalkan 200 juta dos kepada inisiatif COVAX yang didukung Pertubuhan Kesihatan Sedunia, WHO untuk mengagihkan vaksin kepada negara miskin.


COVID-19: WHO jangka pandemik akan berakhir awal 2022

EROPAH, 23 Feb - Penularan pandemik COVID-19 dijangka berakhir awal tahun 2022.

Pengarah Serantau Pertubuhan Kesihatan Sedunia (WHO) bagi Eropah, Hans Kluge (KLU) berkata, biarpun penularan wabak itu masih berlaku tahun ini, namun tindakan menanganinya lebih terurus berbanding tahun lalu.

Walaupun optimis dengan jangkaannya, Kluge (KLU) mengingatkan tiada sesiapa yang dapat mengetahui keadaan pandemik COVID-19 pada masa depan.

Dalam pada itu, WHO sedang memantau keberkesanan vaksin COVID-19 dan jika perlu vaksin dapat diubah berdasarkan mutasi baharu dan tidak perlu membangunkannya dari mula.

mutasi tidak akan menjadikan virus itu tidak terkawal namun ia akan memberi lebih tekanan kepada negara-negara yang sistem penjagaan kesihatan yang kurang memuaskan.


Jepun mulakan program vaksinasi fasa pertama melibatkan barisan petugas kesihatan

TOKYO, 18 Feb - Jepun memulakan program vaksinasi COVID-19 dengan hanya lebih kurang lima bulan menjelang sukan Olimpik Tokyo 2020.

Setakat ini, kerajaan negara itu hanya bersetuju untuk menggunakan vaksin Pfizer BioNTech.

Suntikan fasa pertama di hospital Tokyo bermula dengan petugas kesihatan barisan hadapan.

Dua belas petugas diberi suntikan di hadapan media dan diikuti hampir 800 petugas lain termasuk pegawai pentadbiran hospital.

Pengarah Pusat Perubatan Tokyo, Kazuhiro Araki menjadi individu pertama secara sukarela menerima suntikan tersebut.

Bagi fasa pertama ini, Jepun merancang untuk memberi vaksin kepada 40 ribu petugas kesihatannya.

Kesan vaksin akan dikaji selepas 20,000 suntikan yang pertama.

Suntikan akan diperluas kepada 3.7 juta pekerja kesihatan menjelang bulan depan.

Vaksinasi kemudian akan dilanjutkan lagi kepada 36 juta penduduk yang berusia 65 tahun ke atas mulai April, sebelum diberikan kepada orang awam.


Pusat vaksin COVID-19 di kem pelarian merupakan yang pertama di dunia

JORDAN, 18 Feb - Pusat Vaksin COVID-19 di kem pelarian yang pertama di dunia dibuka di kem Pelarian Zaatari, Jordan.

Pusat berkenaan dikendalikan Kementerian Kesihatan Jordan dan mendapat sokongan Pesuruhjaya Tinggi PBB untuk Pelarian-UNHCR.

Kempen pemberian vaksin percuma untuk pelarian telah bermula pada 13 Januari.

Sebelum ini mereka yang tinggal di kem pelarian terpaksa menempuh perjalanan ke pekan berhampiran iaitu Mafraq untuk mendapatkan vaksin selepas kempen vaskinasi bermula di Jordan.

Dianggarkan 2,000 daripada 80,000 pelarian di kem zaatari telah berdaftar dengan pihak berkuasa untuk menerima vaksin.

Seribu 200 daripadanya layak mendapat vaksin dan keutamaan diberikan kepada petugas kesihatan serta warga emas berusia 65 tahun ke atas.

Berdasarkan rekod PBB; Jordan kini menempatkan 663,000 pelarian Syria.


Indonesia mulakan fasa kedua vaksinasi esok, sasaran 38.5 juta pekerja

INDONESIA, 17 Feb - Indonesia akan melaksanakan fasa kedua proses vaksinasi COVID-19 untuk pekerja yang melibatkan sasaran 38.5 juta orang .

Pekerja tersebut terdiri daripada golongan pendidik, peniaga pasar, tokoh agama, wakil rakyat, pegawai pemerintah, tentera DAN polis.

Indonesia sebelum ini melaksanakan fasa pertama vaksinasi menggunakan vaksin Sinovac dari China bermula 13 Januari lalu, memfokuskan suntikan vaksin kepada petugas kesihatan, selain kepimpinan utama negara.

Menurut Kementerian Kesihatan Indonesia, fasa kedua akan menyasarkan 38.5 juta orang dan dijangka selesai pada Mei 2021.

Ia melibatkan lebih 16.9 juta pekerja dan lebih 21.5 juta warga emas.

Indonesia sebelum ini menyasarkan suntikan vaksin COVID-19 kepada lebih 182 juta rakyatnya, yang dijangka selesai sepenuhnya sebelum berakhir 2021.

Setakat semalam, kes positif COVID-19 di Indonesia berjumlah 1-juta 233-ribu ,959 orang, manakala jumlah kematian akibat virus itu kini meningkat kepada 33-ribu 596 orang.


Lagi varian baharu COVID-19 dikesan di United Kingdom dan sepuluh negara lain

AMERIKA SYARIKAT, 17 Feb - Satu lagi varian baharu COVID-19 dikesan di Britain dan sepuluh negara lain, termasuk Amerika Syarikat.

Penyelidik Universiti Edinburgh dalam satu laporan menyatakan, varian baharu dinamakan B.1.525 itu ditemukan melalui pengesanan genom di 11 negara.

11 negara terbabit adalah Britain, Nigeria, Denmark, Amerika Syarikat dan Perancis.

Turut tersenarai adalah Belgium, Sepanyol, Kanada, Australia, Ghana dan Jordan.

Daripada 11 negara terbabit, Denmark mencatatkan jumlah kes tertinggi B.1.525 iaitu 35 kes, diikuti Britain 33 kes, Nigeria 12 kes dan Amerika Ssyarikat 10 kes.

Perancis setakat ini melaporkan lima kes B.1.525.

Sebelum ini, rantaian terawal jenis baharu COVID-19 itu dikesan pada Disember 2020 dengan kes pertama muncul di Britain dan Nigeria.

Varian baru itu dilihat menyamai jenis di Afrika Selatan dan Brazil dan lebih berdaya tahan terhadap antibodi.


Kes baharu COVID-19 disahkan varian yang sama dikesan di UK

NEW ZEALAND, 16 Feb - Kes baharu COVID-19 di New Zealand adalah varian yang sama seperti di United Kingdom.

Bagaimanapun, Perdana Menteri Jacinda Ardern menyatakan - sumber kes baharu itu tidak dapat diketahui susulan keputusan mendapati ia tiada kaitan dengan kes positif yang lain.

Susulan kes baharu itu, perintah berkurung tahap tiga selama tiga hari di Auckland bermula semalam.

Ia sekaligus memaksa penutupan semua operasi premis awam, perhimpunan ramai kecuali majlis perkahwinan dan kematian .

Bagi kawasan lain di seluruh negara ia berada pada tahap dua iaitu dengan membenarkan tidak melebihi 100 orang pada satu-satu tempat termasuk di restoran.

Dianggarkan 2 juta penduduk Auckland diarah berada di rumah.


Dua jangkitan COVID-19 varian UK dikesan

AUCKLAND, NEW ZEALAND, 15 Februari - Dua jangkitan COVID-19 daripada varian United Kingdom dikesan di New Zealand.

Kes berkenaan kata Perdana Menteri, Jacinda Ardern, dikesan selepas dinilai melalui penjujukan genom.

Bagaimanapun punca jangkitan masih tidak diketahui dan tiada kaitan dengan kes positif yang dikesan di negara ini.

Serentak dengan itu juga, bandar Auckland dikenakan perintah berkurung.

Langkah berkenaan termasuk menutup tempat awam, melarang perhimpunan di luar kecuali majlis perkahwinan dan pengebumian yang hanya dihadkan kepada 10 individu.


Britain bersiap fasa kedua program vaksin

LONDON, 15 Februari - Lebih 15 juta penduduk Britain telah menerima program vaksinasi.

Negara itu juga akui Perdana Menteri, Boris Johnson, sedang bersiap sedia untuk fasa kedua.

Sehingga Sabtu lepas, lebih 15 juta individu telah menerima suntikan dos pertama dengan keutamaan kepada barisan hadapan dan kumpulan berisiko.

Sementara itu, Perkhidmatan Kesihatan Kebangsaan memberi jaminan proses imunisasi melibatkan individu melebihi 50 tahun akan dijalankan sehingga September.

Kerajaan juga yakin akan melepasi sasaran yang ditetapkan bagi program vaksinasi ini.

Britain paling terjejas di Eropah dengan lebih 117,000 kematian dicatatkan sehingga kini.


Melbourne laksana perintah berkurung lima hari

MELBOURNE, 13 Februari - Pihak berkuasa Melbourne mengeluarkan arahan perintah berkurung selama lima hari , berikutan penularan terbaharu COVID-19 di bandar ke dua popular Australia itu.

Ketua Menteri Victoria, Daniel Andrews, penduduk tidak dibenarkan berkumpul, menganjurkan acara sosial termasuk perkahwinan dan upacara keagamaan.

Mengenai Kejohanan Tenis Terbuka Grand Slam, dijadualkan berlangsung minggu ini, Andrews menegaskan lokasi itu turut tertakluk kepada perintah sekatan dan kapasitinya sudah dikurangkan kepada hanya 50 peratus.

Jelasnya, dalam tempoh 24 jam, terdapat lima kes positif COVID-19 baharu menjadikan jumlah terkini kepada 19 kes.

Perintah berkurung juga terpaksa dilaksanakan bagi mengawal penularan virus terutama membabitkan varieti baharu dari United Kingdom yang dilaporkan cepat merebak.


Gempa bumi kuat gegar pantai timur Jepun

TOKYO, 14 Februari - Sekurang-kurangnya 30 individu cedera selepas gempa bumi kuat dengan magnitud 7.0 menggegar pantai timur Jepun malam tadi.

Gempa berkenaan menghasilkan gegaran kuat sepanjang pantai timur Jepun dengan gegarannya turut dirasai di Tokyo.

Agensi meteorologi Jepun memaklumkan, gempa bumi itu berlaku pada 11.08 malam waktu tempatan pada kedalaman 60 kilometer di Lautan Pasifik, luar Fukushima.

Media tempatan melaporkan bekalan elektrik terputus sehingga menjejaskan ribuan kediaman di wilayah Tohoku dekat timur Jepun.

Perkhidmatan kereta api di Jepun turut dilapor menghentikan operasi.


Biden kritik cara Trump kendalin vaksin COVID-19

MARYLAND, 13 Februari - Presiden Amerika Syarikat mengkritik pelaksanaan program vaksinasi COVID-19 yang diwarisi daripada bekas presiden Donald Trump.

Sebaliknya Joe Biden menasihati penduduk agar bersabar tatkala beliau berusaha memperbaikinya.

Jelasnya ketika melawat Institut Kesihatan Nasional di Maryland, Amerika Syarikat telah menandatangani kontrak sebanyak 100 juta dos vaksin Moderna dan 100 juta lagi dari Pfizer.

Beliau juga mengatakan, bekalan vaksin yang ada tidak akan mencukupi bagi menampung keperluan semua penduduk Amerika Syarikat, menjelang musim panas akan datang.

Ketika ini pentadbiran Biden sedang berusaha mencapai matlamat memberikan 100 juta dos vaksin dalam 100 hari pertama di pejabat, dengan lebih 26 juta suntikan diberikan dalam tiga minggu pertama.


Program Vaksinasi Jepun bermula pada minggu depan

TOKYO, 11 Feb - Dalam pada itu di Jepun, Perdana Menteri Yoshihide Suga mengumumkan program vaksinasi negara matahari terbit itu akan bermula minggu depan.

Kenyataan dikeluarkan selepas mesyuarat bersama anggota kabinet kerajaan.

program vaksinasi akan dimulakan dengan petugas kesihatan, disusuli dengan warga tua, mereka yang memiliki masalah kesihatan dan seterusnya petugas di fasiliti penjagaan warga tua.

Jepun yang memiliki populasi 126 juta akan menggunakan tiga jenis vaksin iaitu AstraZeneca Moderna dan Pfizer.

Jumlah keseluruhan dos yang dibeli adalah sebanyak 314 juta dikatakan mencukupi untuk 157 juta orang.

Seluruh rakyat Jepun akan menerima vaksin secara percuma.


Misi WHO cari punca koronavirus di China berakhir, pulang tanpa jawapan kukuh

WUHAN, 11 Feb - Misi Petubuhan Kesihatan Dunia-WHO ke China untuk mencari punca koronavirus berakhir tanpa jawapan kukuh.

Sepasukan pakar yang diketuai petubuhan itu meninggalkan bandar Wuhan selepas berada di sana sejak 14 Januari lalu bagi melakukan siasatan.

Pasukan berkenaan mengadakan lawatan ke beberapa lokasi utama termasuk pasar menjual makanan laut di Huanan, yang merupakan lokasi kluster pertama dikenalpasti.

Menurut salah seorang pakar yang terlibat, Peter Ben Embarek, kelawar masih kekal dilihat sebagai punca utama virus berkenaan dan terdapat kemungkinan penyebaran virus tersebut adalah menerusi produk makanan sejuk beku, namun ia memerlukan siasatan lebih lanjut.

Setakat ini pandemik COVID-19 telah sudah menjangkiti lebih 107 juta orang dan mengorbankan sekitar 2.3 juta nyawa di seluruh dunia.


Vaksin COVID-19 AstraZeneca masih berguna, kata pakar

GENEVA, 10 Februari - Seorang pakar vaksin United Kingdom mempertahankan penggunaan vaksin COVID-19 AstraZeneca. Ia susulan Afrika Selatan menghentikan sementara pengedaran vaksin itu selepas kajian menunjukkan ia memiliki tahap perlindungan minimum terhadap jangkitan daripada varian virus yang merebak di negara tu.

Peter English, Perunding Kawalan Penyakit Berjangkit dan bekas pengerusi Persatuan Perubatan British-BMA berkata, keutamaan kini adalah untuk memvaksin seberapa ramai orang secepat mungkin untuk mencegah penyakit serius.

Afrika Selatan mengumumkan penangguhan pmberian vaksin selepas penyelidik dari University of Witwatersrand dan University of Oxford mendapati bahawa vaksin AstraZeneca hanya memberikan perlindungan minimum terhadap jangkitan ringan atau sederhana dari varian B.1.351 yang kini merupakan bentuk virus yang dominan di negara itu.

Penghasilan vaksin itu sebelum ini telah memberi harapan menangani penularan pandemik COVID-19 yang telah mengorbankan lebih 2 juta orang di seluruh dunia setakat ini.

Namun menurut English, jika vaksin berkenaan kurang berkesan terhadap varian baharu, ia mungkin perlu ditambah baik.


India: Runtuhan Glasier Himalaya, angka korban meningkat

NEW DELHI, 9 Februari - Angka korban dalam kejadian runtuhan glasier Himalaya di utara India kini mencecah 26 orang manakala seramai 171 orang lagi masih hilang.

Runtuhan sebahagian Glasier Nanda Devi, di Tapovan, daerah Chamoli, di Uttarakhand itu, mencetuskan banjir besar serta memusnahkan projek tenaga air Rishiganga.

Menurut Ketua Polis Uttarakhand, Ashok Kumar, sehingga kini 26 mayat telah ditemukan di Tapovan. Manakala 171 lagi masih hilang dan 35 daripadanya dipercayai terperangkap dalam terowong.

Sementara itu, Ketua Pasukan Tindak Balas Bencana Negara, Satya Narayan Pradhan berkata, lebih banyak pasukan bantuan dikerahkan ke lokasi dan operasi mencari serta menyelamat sedang giat dijalankan.

Ahad lalu, Perdana Menteri Narendra Modi mengumumkan, kerajaan akan memberikan pampasan kepada waris mangsa yang maut dan mereka yang cedera.


Glasier pecah: Tujuh maut, lebih 200 orang masih hilang

UTTARAKHAND, 8 Februari - Tujuh mayat telah ditemukan, sementara sekurang-kurangnya 200 orang masih hilang selepas glasier pecah mengakibatkan sebahagian empangan Rishiganga rosak.

Menurut pihak polis, aliran air besar itu melalui lembah sungai Dhauliganga, merosakkan semua yang berada di laluannya.

Pasukan penyelamat menggandakan usaha mencari dengan perancangan sedang dilakukan untuk membantu kampung yang terkesan di wilayah Uttarakhand.

Sebilangan besar yang masih hilang ialah pekerja Projek Hidroelektrik Rishiganga yang rosak dilanda glasier tersebut.

Petugas kecemasan terus berusaha menyelamatkan kira-kira 17 orang yang masih terperangkap di dalam terowong yang dipenuhi serpihan.

Rakaman video yang dikongsi di media sosial juga menunjukkan limpahan deras air yang melalui lembah sempit di bawah loji jana kuasa, mengakibatkan jalan dan jambatan musnah.

Sebilangan besar penduduk kampung yang dipindahkan berada di lereng bukit yang berdekatan pinggir sungai.

Ketua Menteri Uttarakhand, Trivendra Singh Rawat di Twitter memberitahu, pentadbiran daerah, jabatan polis dan badan pengurusan bencana telah diarahkan untuk menangani bencana itu.

Pihak berkuasa mengosongkan dua empangan dalam usaha menghentikan limpahan banjir hingga ke Sungai Gangga di bandar Rishikesh dan Haridwar, selain larangan kepada orang awam mendekati tebing sungai.

Pegawai kanan polis di wilayah itu, Neeru Garg berkata banjir kilat menyebabkan kerosakan empangan bersebelahan loji jana kuasa Rishiganga serta infrastruktur lain.


Kemelut politik Myanmar: Capaian internet pula disekat

YANGON, MYANMAR- 6 Februari- Krisis politik Myanmar belum berakhir, kini rakyat negara itu berdepan situasi digelar 'internet blackout' selepas capaian internet mula diganggu.Menerusi ciapan pemerhati bebas, NetBlocks menyebut, Myanmar ketika ini menghadapi penutupan internet seluruh negara di tahap kedua.Ia hanya beberapa hari selepas rampasan kuasa oleh tentera dengan gangguan terdahulu. Baru-baru ini, ketika bantahan terus meningkat, junta mengarahkan pengendali telekomunikasi untuk menyekat penggunaan Facebook.


Pihak berkuasa rampas 2 tan kokain, disorok dalam kontena nenas

SAN JOSE, 5 Februari - Taktik menyorokkan dadah dalam kargo buah nanas akhirnya terbongkar.

Ia berikutan pihak berkuasa Costa Rica berjaya merampas dua tan dadah jenis kokain yang disimpan dalam sebuah kontena.

Dadah tersebut dipercayai untuk diedarkan ke Belgium.

Mengikut laporan, 2,000 bungkusan kokain seberat sekilogram setiap satu itu ditahan di Limon.

Amerika Tengah merupakan laluan pengangkutan utama dadah yang menghubungkan negara lain seperti Colombia dan Peru.


Penduduk terus protes, bantah penahanan Aung San Suu Kyi

YANGON, 4 Februari - Bantahan terhadap penahanan pemimpin Myanmar, Aung San Suu Kyi dan beberapa individu lain berterusan di Yangon bandar terbesar Myanmar.

Semalam, Suu Kyi didakwa secara rasmi selepas dua hari digulingkan dalam rampasan kuasa oleh pihak tentera.

Masuk hari ke dua, bantahan penduduk terhadap pemimpin prodemokrasi itu masih berterusan.

Berdasarkan video di media sosial, penduduk turut menyuarakan bantahan dari kediaman mereka dengan melaungkan pelbagai slogan antikudeta.

Mereka juga mendesak penduduk memboikot barangan yang ada kaitan dengan pihak tentera.

Ia menunjukkan orang awam masih menolak tindakan tentera menggulingkan barisan kepimpinan kerajaan demokrasi diterajui Suu Kyi.

Pada pilihan raya umum November lalu, Parti Liga Demokrasi Kebangsaan diterajui Suu Kyi, menang besar namun tentera mendakwa berlaku penipuan undian alasan kepada tindakan penggulingan tersebut.

Pemimpin berusia 75 tahun itu itu didakwa atas kesalahan mengimport peralatan komunikasi secara tidak sah dan mahkamah mengarahkan reman selama dua minggu sehingga 15 Februari ini.


Venezuela tetap bantu hantar bekalan oksigen ke Brazil

CARACAS, 3 Februari - Venezuela sekali lagi akan menghantar bekalan oksigen bagi membantu negara jirannya, Brazil untuk merawat pesakit COVID-19.

Menurut Presiden, Nicolas Maduro, ia merupakan bekalan susulan selepas konvoi trak yang membawa muatan oksigen dihantar ke Manaus pada bulan lalu.

Maduro seperti diketahui umum mempunyai hubungan tegang dengan Presiden Brazil, Jair Bolsonaro.

Bulan lalu, Bolsonaro pernah berkata sumbangan itu disambut baik, namun Maduro sepatutnya beri tumpuan untuk membantu warganegaranya sendiri.

Bagaimanapun, Maduro tetap dengan pendiriannya dan menyatakan akan terus menghantar bantuan berkenaan bergantung kepada keperluan Brazil.


MYANMAR, 2 Feb - Tentera Myanmar mengisytiharkan darurat selama setahun selepas penahanan kaunselor, Aung San Suu Kyi dan pemimpin tertinggi yang lain.

Mereka dikaitkan dengan dakwaan penyelewengan dalam pilihan raya pada November 2020.

Serentak dengan itu Panglima Angkatan Tentera, Jeneral Ming Min Aung Hlaing dilantik sebagai pemangku Presiden.

Dalam kenyataan terbaharu pihak tentera menyatakan; pilihan raya baharu akan diadakan selepas setahun darurat tamat.

Pasukan tentera juga menakluki setiap kawasan terutama di Yangon selepas rampasan kuasa berlaku.

Pengisytiharan ditandatangani Naib Presiden Pertama, U Myint Swe, yang kini sebagai pemangku Presiden.

Dalam kenyataan; Myint Swe berkata; Suruhanjaya Pilihan Raya Kesatuan (UEC) gagal menyelesaikan penyelewengan daftar pemilih dalam pilihan raya umum lalu.

Berikutan itu bagi memulihkan keadaan berdasarkan undang-undang pengisytiharan darurat perlu dilakukan.

Pada masa sama; tanggungjawab untuk kuasa perundangan, pentadbiran dan kehakiman diserahkan kepada Jeneral Min Aung Hlaing.

Sejak beberapa minggu lalu, tentera Myanmar menuduh berlaku penipuan dalam pilihan raya umum November lalu, yang menyaksikan parti pemerintah (NLD) pimpinan Suu Kyi (CHI) menang besar.


Malaysia bimbang perkembangan terkini Myanmar susulan rampasan kuasa oleh tentera

KUALA LUMPUR, 2 Feb - Malaysia bimbang dengan perkembangan terkini di Myanmar yang menyaksikan rampasan kuasa oleh tentera.

Kaunselor Negara Aung San Suu Kyi (CHI), Presiden Myanmar U Win Myint (MINT) dan pegawai kanan lain ditahan di ibu kota Naypyidaw, semalam.

Menurut kenyataan Kementerian Luar, Malaysia menggesa tentera Myanmar serta pihak berkaitan agar mengutamakan keamanan dan keselamatan di negara itu.

Gesaan termasuk mempertahankan kedaulatan undang-undang serta menyelesaikan sebarang percanggahan elektoral melalui mekanisme undang-undang dan dialog secara aman.

Selain itu Malaysia turut menyokong kesinambungan perbincangan dalam kalangan pemimpin Myanmar bagi mengelak kesan buruk terhadap rakyat serta negara, khususnya ketika penularan COVID-19.

Wisma Putra menasihati semua rakyat Malaysia di negara berkenaan kekal bertenang serta berwaspada selain mematuhi nasihat keselamatan yang dikeluarkan pihak berkuasa tempatan.


Jerman buat tempahan awal vaksin COVID-19 untuk tahun 2022

BERLIN, 31 Januari - Belum berakhir 2021, Jerman sudah pun membuat tempahan vaksin untuk tahun depan.

Perkara tersebut disahkan Menteri Kesihatan Jerman, Jens Spahn yang akui ia sebagai langkah berterusan memerangi wabak COVID-19 di negara itu.

Menurut beliau, ketika ini 2.3 juta rakyat Jerman sudah pun menerima suntikan vaksin dan bakal memastikan ia dapat diberikan secara menyeluruh menjelang tahun depan.

Pada semalam, Jerman mencatat 12,321 kes baharu COVID-19 dengan 794 kematian dilaporkan.

Sementara itu, Spahn juga akui kecewa dengan kelewatan penghantaran vaksin di negara-negara Eropah melibatkan syarikat AstraZeneca.

Ketegangan meningkat beberapa minggu kebelakangan ini antara pemimpin Eropah dengan syarikat farmaseutikal Britain-Sweden itu berhubung bekalan vaksin.

Bukan itu sahaja, ada juga yang mendakwa AstraZeneca memberi layanan istimewa kepada Britain dalam pemberian vaksinnya dan membelakangkan negara Kesatuan Eropah.


COVID-19: Rakyat Malaysia antara 23 kes import tidak bergejala di Singapura

SINGAPURA, 30 Januari - Seorang rakyat Malaysia berusia 27 tahun merupakan antara 23 kes import baharu COVID-19 tidak bergejala yang dilaporkan di Singapura, semalam.

Menurut Kementerian Kesihatan republik itu, data penuh kementerian Singapura memaklumkan individu yang merupakan pemegang permit kerja itu yang tiba dari Malaysia.

Setakat tengah hari semalam, Singapura mencatatkan 24 kes baharu yang diimport dengan 23 kes tidak bergejala manakala satu kes mengalami gejala.

Kes-kes lain yang diimport adalah dari negara India, Indonesia, Myanmar, Sepanyol, Filipina, Emiriah Arab Bersatu (UAE) dan Ukraine.

Republik Singapura turut melaporkan tiada jangkitan COVID-19 tempatan pada Jumaat (iaitu semalam) sekali gus menjadikan jumlah keseluruhan jangkitan sebanyak 59,449 kes.


Novavax Inc jangka mampu hasilkan vaksin COVID-19 sehingga 150 juta dos sebulan pada Mei atau Jun

UNITED KINGDOM, 30 Januari - Novavax Inc menjangkakan mampu menghasilkan vaksin COVID-19 sehingga 150 juta dos sebulan pada Mei atau Jun ini.

Demikian kenyataan Ketua Pegawai Eksekutifnya, Stanley Erck iaitu sehari selepas mengumumkan keberkesanan vaksin itu di United Kingdom.

Novavax dijangka melengkapkan ujian klinikal mereka dalam beberapa minggu ini malah akan berusaha memastikan penghasilan vaksin dibuat mengikut jadual.

Semalam Novavax mengumumkan vaksin yang dihasilkan bukan sahaja berkesan ke atas COVID-19 tetapi turut berupaya melindungi daripada varian baharu wabak berkenaan yang ditemui di Afrika Selatan.

Berdasarkan jadual asal, Novavax akan memulakan operasi penghasilan vaksin mereka dalam skala besar bermula bulan depan atau Mac ini.


Vaksin Novavax capai 89.3% keberkesanan

UNITED KINGDOM, 29 Januari - Novavax Inc mengumumkan vaksin yang dibangunkan mencapai keberkesanan melindungi COVID-19 sebanyak 89.3% menerusi ujikaji klinikal di United Kingdom.

Keberkesanannya juga setanding dengan perlindungan terhadap varian baharu COVID-19 yang ditemui di Britain.

Menerusi ciapan di Twitter, Perdana Menteri Britain, Boris Johnson berkata ia berita baik vaksin Novavax terbukti berkesan dalam ujian berkenaan.

Pihak perubatannya akan menilai vaksin berkenaan yang akan dikeluarkan di Teesside.

Sekiranya diluluskan, 60 juta dos akan ditempah.

Novavax memaklumkan, ujian berkenaan membabitkan 15,000 sukarelawan berusia 18 hingga 84 tahun dengan 27% daripadanya berusia lebih 65 tahun.

Ia diharapkan mencapai kelulusan penggunaan daripada UK, Kesatuan Eropah dan beberapa negara lain.

Lebih mengagumkan, ujian mendapati keberkesanan vaksin menentang mutasi virus mencapai 85.6%.


Remaja 16 tahun, termuda ditahan di bawah ISA

SINGAPURA, 28 Jan - Pihak keselamatan Singapura telah menahan seorang remaja lelaki tempatan berusia 16 tahun di bawah Akta Keselamatan Dalam Negeri (ISA).

Dia didapati merancang dan membuat persiapan terperinci bagi melakukan serangan pengganas terhadap dua buah masjid di republik itu.

Remaja tersebut, penganut Kristian dari mazhab Protestan berketurunan India, ditahan Disember lalu dan merupakan tahanan termuda ISA yang dipengaruhi ideologi pelampau.

Menurut kenyataan Jabatan Keselamatan Dalam Negeri (ISD), pelajar sekolah menengah itu menjadi radikal sendiri hasil tontotan mengenai serangan keganasaan terhadap dua masjid di Christchurch, New Zealand.

Dia juga menonton video propaganda Daesh dan menyimpulkan Islam menyuruh penganutnya membunuh orang bukan Islam.

Bertindak sendirian, dia bercadang menyerang Masjid Assyafaah dan Masjid Yusof Ishak pada 15 Mac 2021, sempena ulang tahun kedua serangan keganasan di Christchurch.


Positif COVID-19 Indonesia melepasi satu juta kes dan tertinggi di Asia

INDONESIA, 27 Jan - Kes positif COVID-19 Indonesia telah melepasi angka satu juta.

Peningkatan kes lebih 11,000 setiap hari dalam masa seminggu membantu kepada peningkatan mendadak ini.

Kematian kumulatif pula mencatat jumlah 28,468 kes.

Jumlah kes positif yang dicatatkan Indonesia antara yang tertinggi di Asia dan tertinggi di Asia Tenggara.

Pakar berpendapat, jumlah kes positif kemungkinan tiga kali ganda jumlahnya daripada angka yang dilaporkan.

Kerajaan Indonesia telah memulakan program vaksinasi dan mengetatkan kawalan sempadan awal bulan ini.

Lebih 100 juta penduduk di seluruh dunia telah dijangkiti dengan lebih dua juta kematian.


Wabak COVID-19 meningkat di Sepanyol, perintah berkurung di Madrid

MADRID, 27 Jan - Usaha membendung penularan wabak COVID-19 yang semakin meningkat di Sepanyol, kerajaan tempatan Madrid, melaksanakan perintah berkurung bermula semalam.

Antara Procedur Operasi Standard SOP, yang diterapkan adalah bar dan restoran hanya dibenarkan beroperasi sehingga pukul 10 malam.

Sebelum ini, kerajaan tempatan Madrid menolak peraturan ketat perintah berkurung, namun akhirnya terpaksa melaksanakannya demi memerangi wabak COVID-19

Dalam masa sama, pihak polis akan menggunakan drone dan menambah anggota dalam membuat pemantauan pematuhan perintah berkurung.

Sepanyol mencatat 93,822 kes positif baharu sepanjang minggu menjadikan jumlah kumulatif 2.6 juta kes.

Kes kematian pula mencatat 56,208 kes.

Sementara itu, kerajaan tempatan lain turut mengambil pendekatan ketat untuk membendung penularan walaupun kerajaan persekutuan tidak menggalakkan undang-undang ketat dilaksanakan.


COVID-19 di Indonesia: Kes jangkitan keseluruhan menghampiri 1 juta

INDONESIA, 26 Jan - Jangkitan COVID-19 di Indonesia menghampiri angka satu juta kes, selepas merekodkan 9,994 lagi kes baharu, semalam.

Kes positif keseluruhan di republik itu kini 999,256 kes.

Menurut data yang disiarkan di laman rasmi pemerintah Indonesia berkenaan COVID-19, kes keseluruhan kematian akibat virus itu kini 28,132 orang, dengan tambahan 297 lagi kematian semalam .

Ibu negara, Jakarta kekal wilayah tertinggi jangkitan virus itu iaitu 252,266 kes, manakala Jawa Timur menjadi wilayah paling tinggi kes kematian keseluruhan, iaitu 7,440 orang.

Meskipun jumlah kumulatif jangkitan menghampiri satu juta, namun angka pesakit yang sembuh juga tinggi.

Kira-kira 809,488 pesakit telah didiscaj dan dibenarkan pulang.

Ia menjadikan kes aktif di negara itu setakat ini sekitar 161,600 orang.


Pasar cetus gelombang kedua COVID-19 di Thailand, proses sanitasi besar-besaran dilaksana

THAILAND, 26 Jan - Pasar makanan laut di wilayah Samut Sakhon yang mencetuskan gelombang kedua penularan jangkitan COVID-19 di Thailand akan dibuka semula

Pasar itu ditutup sejak pertengahan bulan lalu.

Pihak berkuasa tempatan dengan kerjasama pejabat kesihatan serta pengurusan pasar berkenaan melaksanakan proses sanitasi besar-besaran terhadap kawasan tersebut.

Sejak penularan dikesan pada 18 Disember lalu, Thailand mengesan sekurang-kurangnya tiga kluster yang dikaitkan dengan pasar itu dan kawasan sekitarnya termasuk sarang perjudian haram di wilayah timur Rayong dan peminat superbike yang berkumpul di Pulau Lanta di wilayah selatan Krabi.

Ia menyaksikan jumlah kes COVID-19 di negara itu melonjak kepada hampir 6,000 dalam tempoh lebih tiga minggu.

Majoriti kes baharu adalah daripada pekerja Myanmar yang bekerja di kapal udang dan di kilang memproses yang berkaitan dengan industri makanan laut yang bernilai berbilion dolar.

Thailand kini merekodkan hampir 13,700 kes jangkitan berbanding hanya 4,281 kes pada 17 Disember lalu.


Thailand tingkat kawalan keselamatan sempadan dengan Malaysia

BANGKOK, 24 Januari - Thailand memperketatkan kawalannya di sempadan Thailand-Malaysia untuk mencegah penyeludupan pendatang asing dan mengekang penularan pandemik COVID-19.

Komander Tentera Bahagian Ke-4, Leftenan Jeneral Kriangkrai Srirak berkata penularan COVID-19 dan pelaksanaan Perintah Kawalan Pergerakan (PKP) di Malaysia telah menyebabkan pendatang haram berhasrat pulang ke kampung halaman.

Sejak Oktober tahun lepas hingga 22 Januari, beliau berkata pihak berkuasa keselamatan Thailand telah menahan 624 pendatang termasuk dari warga Myanmar seramai 408, Laos (76), Kemboja (64) dan Malaysia (21) yang cuba menyelinap masuk ke Thailand melalui jalan tikus di kawasan sempadan.

Beliau berkata, kawalan keselamatan di sempadan akan diperketat khususnya daerah Tak Bai, Sungai Kolok dan Wang.

Pihaknya akan bekerjasama dengan semua pihak untuk menyekat penyeludupan pendatang haram dan pada masa yang sama, mempergiatkan usaha untuk memburu sindiket yang terlibat.

Beliau juga berkata, sebanyak 13 tangkapan telah dilakukan di Narathiwat, Pattani, Songkhla dan Nakhon Si Thammarat.


Keluarga mangsa pesawat Sriwijaya Air beri penghormatan terakhir

JAKARTA, 23 Januari - Keluarga dan sahabat mangsa tragedi pesawat Sriwijaya Air di bawa ke lokasi pesawat berkenaan terhempas bagi membolehkan mereka memberi penghormatan terakhir.

Kesemua mereka di bawa oleh pihak tentera laut Indonesia.

Turut sama memberi penghormatan adalah Ketua Pegawai Eksekutif, Sriwijaya Air, Jefferson Irwin Jauwen.

Pihak Sriwijaya Air sebelum ini telah mengesahkan akan membayar pampasan kepada keluarga mangsa AS$89,000 seorang.

Pihak berkuasa semalam telah menyatakan operasi pencarian mangsa telah dihentikan namun pencarian berkemungkinan terarah kepada perakam suara kokpit.

Sebelum ini hanya perakam data penerbangan sahaja yang telah ditemukan.


Joe Biden sah dilantik Presiden Amerika Syarikat ke-46

WASHINGTON, 21 Januari - Joe Biden mengangkat sumpah sebagai presiden Amerika Syarikat ke-46 menggantikan Donald Trump yang memimpin negara itu selama empat tahun dengan penuh kontroversi.

Joe Biden, 78 tahun mengangkat sumpah di hadapan Ketua Hakim Mahkamah Agung, John Roberts.

Kamala Harris pula merupakan wanita kulit hitam yang mempunyai darah Asia Selatan dilantik sebagai Naib Presiden.

Joe Biden menggesa perpaduan untuk memulihkan semula negara yang terjejas teruk akibat ancaman pandemik COVID-19.

Beliau juga berikrar untuk menjadi Presiden kepada seluruh rakyat Amerika dan memerangi keganasan domestik.

Joe Biden sebelum ini turut memberi jaminan bahawa bantuan menjadi keutamaan pentadbirannya dan telah mencadangkan pakej rangsangan bernilai AS$1.9 trilion.

Pelantikan Joe Biden sebagai Presiden baharu Amerika Syarikat telah melakar sejarah baharu di negara itu.

Majlis diadakan ketika musim pandemik Covid-19 berjalan lancar dengan kawalan keselamatan yang ketat.


White House dikawal ketat menjelang angkat sumpah Joe Biden sebagai Presiden AS

WASHINGTON, AMERIKA SYARIKAT, 20 Januari - Ketika ini kawasan berhampiran White House dikawal ketat oleh pasukan keselamatan Amerika Syarikat menjelang angkat sumpah Joe Biden sebagai Presiden Amerika Syarikat pada hari ini.

Anggota Pengawal Kebangsaan Amerika Syarikat dan pasukan polis perkhidmatan rahsia terus bekerja keras mengawal keselamatan Washington menjelang majlis penting berkenaan.

Difahamkan 12 anggota Pengawal Kebangsaan Amerika Syarikat dikeluarkan daripada senarai tugas berikutan dipercayai mempunyai kaitan dengan sokongan kepada tindakan keganasan.

Terdahulu, Biro Penyiasatan Persekutuan (FBI) melakukan siasatan dalaman bagi memastikan tiada pelampau yang menyertai 25,000 anggota keselamatan yang terlibat dalam majlis berkenaan.

Dalam pada itu, di luar perkarangan White House, keadaan dipenuhi kawalan ketat anggota Pengawal Kebangsaan Amerika Syarikat menjelang hari pengesahan Biden sebagai Presiden.


Trump akhiri episod pentadbiran di White House dengan 1,001 peristiwa memalukan

AMERIKA SYARIKAT, 19 Januari - Donald Trump mengakhiri episod pentadbirannya di White House dalam hanya satu penggal dengan satu peristiwa memalukan, rusuhan penyokong yang menyebabkan lima terbunuh. Selain itu, Trump turut dilihat gagal menangani masalah ekonomi dan juga tidak serius dalam usaha membendung wabak COVID-19 yang kini telah mencatat 400,000 kematian di Amerika Syarikat.

Dan segala usaha Trump untuk menghalang Joe Biden daripada mengangkat sumpah esok 20 Januari tidak kesampaian.

Bermula dengan dakwaan berlaku penipuan ketika pilihanraya 3 November sehingga akhirnya majoriti ahli senat mengundi untuk Trump meninggalkan pejabat.

Dalam masa sama, Twitter turut mengharamkan Trump daripada menggunakan aplikasi ini.

Namun, Trump menjelaskan beliau tidak berdiam diri dan akan mewujudkan laman sosialnya sendiri untuk terus berhubung dengan penyokong-penyokong.

Selain itu, Trump turut mengambil kesempatan memohon maaf kepada beberapa individu.

Dan beliau menyatakan, dirinya tidak menghadiri majlis angkat sumpah Joe Biden selaku Presiden Amerika Syarikat ke-46.

Namun, Naib Presiden, Mike Pence dikatakan akan menghadiri majlis ini.


22 pelombong emas tertimbus lebih seminggu masih hidup

SHANDONG, 18 Januari - 22 pelombong emas di timur China tertimbus sejak lebih seminggu lalu dalam letusan di lokasi mereka bekerja.

Mereka hanya dapat diselamatkan setelah salah seorang daripada pekerja berjaya menghantar nota kepada pasukan penyelamat.

Runtuhan berlaku lapan hari lalu di wilayah Shandong.

Kejadian mengakibatkan kumpulan pelombong tertimbus 600 meter dari laluan masuk kawasan perlombongan.

Selepas beberapa lama tidak mengesan petunjuk, pasukan penyelamat kemudiannya terdengar bunyi ketukan.

Salah seorang daripada individu yang terperangkap berjaya menulis nota memaklumkan terdapat 12 lagi mangsa yang masih hidup.

Sementara berusaha menyelamatkan mereka, pasukan penyelamat menghantar bekalan makanan dan ubatan melalui lubang kecil runtuhan.

Kemalangan di kawasan perlombongan sering berlaku di China susulan piawaian keselamatan yang lemah.


Gunung berapi tertinggi di pulau jawa meletus

INDONESIA, 17 Jan - Gunung Semeru di Jawa Timur, Indonesia meletus dengan mengeluarkan asap setinggi 4.5 kilometer.

Gunung berapi dengan ketinggian 3,676 meter itu meletus pada pukul 5.24 petang semalam, waktu tempatan.

Menurut Badan Nasional Pengurusan Bencana, gunung berapi itu kini berada pada tahap kedua atau 'waspada'.

Pusat kajian Gempa Bumi Indonesia sedang melakukan penilaian lanjut mengenai letusan itu.

Penduduk di sekitar Desa Sumber Mujur, Desa Curah Koboan dan kawasan sekitarnya diarah berjaga-jaga dan menjauhi kawasan gunung.

Data menunjukkan, terdapat lebih 70 gunung berapi yang masih aktif di Indonesia manakala tujuh lagi sedang meletus.

Gunung berapi yang sedang aktif meletus sejak dua tahun lepas termasuk Gunung Anak Krakatau di Selat Sunda.


Pelawat di bawah ATP, RGL perlu miliki insurans mulai 31 Januari

SINGAPURA, 17 Jan - Pelawat yang bercadang memasuki Singapura di bawah Pas Perjalanan Udara (ATP) dan Laluan Hijau Timbal Balik (RGL) perlu mempunyai insurans perjalanan untuk kos rawatan dan kemasukan ke hospital berkaitan COVID-19, dengan perlindungan minimum 30-ribu dollar Singapura.

Keperluan baharu itu berkuat kuasa mulai 11.59 malam pada 31 Januari.

Kementerian Kesihatan Singapura dalam semakan terbarunya mengenakan langkah sekatan sempadan yang lebih ketat bagi menangani risiko kes import COVID-19 dan penularan jangkitan tempatan daripada pelawat.

Insurans perjalanan itu akan membantu mereka membayar kos rawatan perubatan di Singapura.

Pelawat boleh membelinya daripada syarikat insurans Singapura atau luar negara.

Republik itu mempunyai perjanjian RGL dengan lima negara termasuk Malaysia dan enam kawasan di China.


Amerika Syarikat perketat sekatan pelaburan di China

AMERIKA SYARIKAT, 16 Jan - Presiden Amerika Syarikat, Donald Trump menandatangani perintah memperketat sekatan yang bermula November lalu ke atas pelaburan negara itu dalam apa yang didakwa sebagai syarikat ketenteraan China.

Perkara tersebut diumumkan White House kelmarin, sekali gus mengekang akses syarikat China ke dalam pasaran modal AS beberapa hari sebelum Trump melepaskan jawatan.

Perintah tersebut adalah sebahagian daripada usaha terakhir Trump untuk mengekalkan legasi pendekatan kerasnya terhadap China sepanjang tempoh beliau memegang jawatan Presiden.

Ia turut dilihat memberi cengkaman kepada undang-undang 1999 yang mempertanggungjawabkan Jabatan Pertahanan untuk membuat draf senarai syarikat China yang dipercayai dimiliki atau dikawal oleh pasukan tentera republik itu.

Ini termasuk terhadap pegawai dan syarikat yang terlibat dengan pertikaian di Laut China Selatan.

Di bawah pindaan perintah itu, menjelang 11 November 2021, pelabur Amerika perlu melucutkan sepenuhnya pegangan mereka dalam syarikat-syarikat yang dikategorikan oleh Jabatan Pertahanan sebagai dimiliki atau dikawal pasukan tentera China.

Menurut sumber pegawai pentadbiran kanan Washington, perintah eksekutif tersebut akan memastikan negara itu mempunyai alat utama untuk melindungi pelabur tempatan daripada mendanai pemodenan ketenteraan China.


Kerajaan Belanda letak jawatan, skandal kebajikan kanak-kanak

BELANDA, 16 Jan - Kerajaan Belanda dibubarkan selepas Perdana Menteri, Mark Rutte meletak jawatan selepas ribuan keluarga dikenakan tuduhan palsu terbabit penipuan kebajikan kanak-kanak.

Ahli Parlimen Belanda memutuskan ramai keluarga menderita akibat kejadian itu dengan pegawai percukaian, ahli politik, hakim dan kakitangan awam turut menyebabkan mereka tertekan.

Rutte, antara pemimpin paling lama berkhidmat di Eropah, berkuasa sejak 2010, berkata Kabinetnya akan berperanan sebagai kerajaan sementara bagi memantau pemulihan COVID-19 hingga pilihan raya pada pertengahan Mac.

Laporan media tempatan menyebut, Rutte menyerahkan peletakan jawatan Kabinet kepada rajanya.

Ribuan ibu bapa didakwa secara salah oleh pihak berkuasa Belanda kerana tidak sengaja menuntut elaun anak.

Ia menyebabkan kebanyakan mereka terpaksa membayar balik sejumlah besar wang yang akhirnya memusnahkan kewangan mereka.

Sebahagian ibu bapa menjadi sasaran penyiasatan pegawai cukai kerana mempunyai dua kewarganegaraan, juga mengundang kritikan berterusan mengenai isu perkauman di Belanda.

Menurut Ruute, kabinet bertanggungjawab bagi kejadian itu.

Keputusan ‘sebulat suara’ itu hasil mesyuarat Kabinet di The Hague ketika pandemik COVID-19 turut membelenggu negara itu.


Tiada rakyat Malaysia dalam pesawat Sriwijaya Air terhempas

INDONESIA, 10 Jan - Tiada rakyat Malaysia yang berada dalam pesawat Sriwijaya Air.

Menurut kenyataan Kedutaan Besar Malaysia di Jakarta, pihak kedutaan telah dimaklumkan tiada rakyat negara ini terbabit dalam nahas itu.

Pesawat komersial Sriwijaya Air terhempas di sekitar Pulau Laki dan Pulau Lancang, di kawasan perairan Kepulauan Seribu.

Pelbagai agensi mencari dan menyelamat terlibat seperti BASARNAS dan Tentera Indonesia yang sedang melakukan pencarian di perairan tersebut.


Koordinat pesawat telah dikenal pasti, usaha mencari digiatkan

JAKARTA, 10 Januari- Operasi pencarian kini berfokus kepada mendapatkan kotak hitam pesawat, selepas koordinat pesawat yang terhempas di perairan itu telah dikenal pasti.

Panglima Tentera Indonesia, Hadi Tjahjanto berkata pasukan SAR telah mengenal pasti kotak hitam itu di satu koordinat yang berada pada kedalaman 23 meter di perairan berkenaan.Setakat pukul empat petang tadi, lima bungkusan cebisan mayat telah dihantar ke Rumah Sakit Polis Indonesia (POLRI) di Kramat Jati.Ketua Rumah Sakit Polri Kramat Jati, Asep Hendradiana berkata, pihaknya juga sedang mengumpul DNA anggota keluarga para penumpang pesawat berkenaan.Dalam pada itu, Biro Komunikasi dan Informasi Publik, Kementerian Perhubungan memaklumkan, beberapa bahagian pesawat sudah ditemukan.Ini termasuk pecahan pesawat, jaket penyelamat, beberapa bahagian dalaman pesawat dan barangan penumpang seperti pakaian, beg dan kad identiti pengenalan penumpang.Pelbagai objek berkenaan juga cebisan mayat ditemukan di perairan Kepulauan Seribu pada kedalaman 23 meter di dasar laut.Pesawat Boeing 737-500 Sriwijaya Air itu terputus hubungan selepas berlepas pada 2.36 petang Waktu Indonesia Barat dari Jakarta menuju Pontianak, sebelum terhempas di perairan Kepulauan Seribu, Jakarta semalam.Penerbangan Sriwijaya SJ-182 itu membawa 62 penumpang termasuk 12 anak kapal, yang kesemuanya warga Indonesia.


Operasi SAR guna tiga kaedah di udara, permukaan dan dasar laut

JAKARTA, 10 Januari- Badan Nasional Pencarian dan Pertolongan (BASARNAS) menggunakan tiga kaedah pencarian pesawat SJ-182. Memetik laporan Antara News, Ketua BASARNAS, Bagus Purihito berkata, lokasi pencarian di sekitar kawasan nahas yang sudah dikenal pasti pasukan SAR.

Selain anggota BASARNAS, Tentera Udara Indonesia (TNI-AU) turut mengerahkan 150 anggota dan logistik bagi membantu operasi pencarian.Pencarian dilakukan di atas permukaan dengan menggunakan helikopter TNI-AU serta satu unit bantuan dari BASARNAS.Pencarian di permukaan pula menggunakan kapal, manakala di dasar laut menggunakan peralatan sonar.


Nahas Sriwijaya Air: Kotak hitam pesawat ditemui hari ketiga

Perairan Indonesia, 13 Januari - Pasukan penyiasat Operasi Mencari dan Menyelamat,SAR pesawat Boeing 737-500, berjaya menemui kotak hitam pesawat itu.

Memetik laporan Kompas TV, kotak hitam pesawat Sriwijaya yang terhempas di Laut Jawa dilihat dinaikkan ke atas bot untuk di bawa ke jeti berhampiran serta koordinat perakam data pesawat itu sudah dikenal pasti sejak tiga hari lalu.

Penemuan kotak hitam itu diyakini dapat membantu mengenal pasti punca utama nahas tragik itu.

Setakat ini, belum ada mangsa terselamat meskipun pakar penerbangan menyatakan pesawat dalam keadaan sempurna atau tidak meletup sebelum mencecah permukaan air dan terjunam ke dasar laut.

Terdahulu, Penyiasat Jawatankuasa Keselamatan Pengangkutan Nasional, Nurcahyo Utomo memberitahu, kru pesawat tidak melaporkan sebarang masalah atau isu teknikal sebelum komunikasi terputus.

Ia berdasarkan rakaman perbualan dengan Pusat Kawalan Trafik Udara yang hanya merekodkan pertukaran perjalanan rutin dan komunikasi biasa.


Perkembangan nahas pesawat Sriwijaya Air: Pasukan SAR temukan serpihan

INDONESIA, 10 Jan - Perkembangan nahas pesawat komersial Sriwijaya Air.

Menteri Perhubungan Indonesia, Budi Karya Sumadi mengesahkan pesawat tersebut terhempas di perairan Kepulauan Seribu, Jakarta.

Badan Nasional Pencarian dan Pertolongan -BASARNAS juga telah menemukan serpihan pesawat di perairan utara Jakarta.

Menurut pihak keselamatan antara serpihan yang ditemui itu adalah kabel, perca kain dan besi.

Pesawat jenis Boeing 737-500 itu dilaporkan membawa 62 penumpang termasuk kru serta 7 kanak-kanak dan 3 bayi.

Terdahulu; berdasarkan laporan televisyen tempatan terdapat nelayan mendakwa terlihat pesawat terhempas malah mereka turut menemukan beberapa serpihan kecil terapung .

Pesawat SRIWIJAYA AIR berlepas dari Jakarta 2.36 petang waktu Indonesia Barat menuju ke Pontianak.

Kontak terakhir pesawat itu dengan menara kawalan adalah 4 minit kemudian iaitu pada pukul 2.40 petang waktu Indonesia Timur.

Pesawat itu dijadualkan tiba di Pontianak, pukul 3.15 petang waktu Indonesia Timur atau 4.15 petang Indonesia Barat.

Berdasarkan data FlightRadar24, pesawat itu mencapai ketinggian hampir 11,000 kaki sebelum turun kepada 250 kaki yang kemudiannya terputus hubungan dengan menara kawalan.

Jurucakap Sriwijaya Air, Theodora Erika berkata pihaknya sedang mengumpulkan maklumat lanjut dengan segera sebelum mengeluarkan kenyataan rasmi.


Peningkatan kematian COVID-19 : California guna 166 treler sejuk beku dijadikan bilik mayat sementara

CALIFORNIA, AMERIKA SYARIKAT, 9 Januari - Di California, sekurang-kurangnya 166 treler sejuk beku dijadikan bilik mayat sementara berikutan peningkatan jumlah kematian akibat COVID-19.

Minggu lalu, negeri itu mencatatkan hampir 2,500 kematian menyebabkan kebanyakan bilik mayat di hospital penuh.

Pengarah Perkhidmatan Kecemasan Negeri, Mark Ghilarducci berkata, pelan pengurusan mayat secara besar-besaran dilaksanakan bagi membolehkan mayat diuruskan secara terhormat.

Pelan itu diumumkan setelah kajian data kemasukan ke hospital meramalkan kes kematian biasa akan turut meningkat selain kematian disebabkan COVID-19.


Twitter sekat akaun Trump secara kekal

AMERIKA SYARIKAT, 9 Jan - Twitter menggantung secara kekal akaun media sosial milik Presiden Amerika Syarikat, Donald Trump.

Tindakan itu didakwa dilakukan bagi mengelak rusuhan sama di Capitol Hill berulang.

Penamatan akaun twitter Trump dilakukan pada Jumaat.

Sama seperti alasan digunakan semasa memadam mesej video Trump di media sosial sama tindakan dibuat kerana pengendali akaun dituduh melakukan provokasi yang membawa kepada rusuhan.

Dalam kemas kin berikutnya Twitter memaklumkan penggantungan secara kekal itu dilakukan ekoran risiko kepada perlakuan ganas.

Syarikat media sosial mempunyai hak untuk menetapkan paparan di platform masing-masing.


Pesawat Sriwijaya Air hilang kontak, gagal dikesan

PONTIANAK, 9 Januari- Sebuah pesawat komersial Sriwijaya Air dilaporkan hilang kontak selepas berlepas dari Lapangan Terbang Soekarno Hatta, Jakarta menuju ke Pontianak, hari ini.Menurut jurucakap Kementerian Perhubungan (Pengangkutan) Indonesia, pesawat komersial itu berlepas pukul 2.36 petang waktu Indonesia Barat, dan dijadualkan tiba di Pontianak, pukul 3.15 waktu Indonesia Timur.

Tambahnya, kontak terakhir pesawat itu dengan menara kawalan adalah pada pukul 2.40 petang waktu Indonesia Timur, sebelum hilang.Maklumat awal memberitahu lebih 50 jumlah penumpang dan kru pesawat dalam pesawat berkenaan.Menurut media tempatan, yang memetik penduduk tempatan, mendakwa melihat sebuah pesawat terhempas di perairan Kepulauan Seribu, Jakarta.


TERKINI: Serpihan ditemukan, belum sahih milik Sriwijaya Air

PONTIANAK, 9 Januari- Perkembangan nahas pesawat komersial Sriwijaya Air yang dikhuatiri terhempas di perairan Kepulauan Seribu, Indonesia.Agensi mencari dan menyelamat Indonesia, BASARNAS telah menemukan serpihan disyaki pesawat di perairan utara Jakarta.Bagaimanapun belum dapat disahkan lagi sama ada serpihan tersebut dari pesawat Sriwajaya Air.

Menurut pihak keselamatan antara serpihan yang ditemui itu adalah kabel, perca kain jeans dan besi.Pesawat jenis Boeing 737-500 itu dilaporkan membawa 62 penumpang termasuk kru serta tujuh kanak-kanak dan tiga bayi.Terdahulu, berdasarkan laporan televisyen tempatan terdapat nelayan mendakwa terlihat pesawat terhempas malah mereka turut menemukan beberapa serpihan kecil terapung di perairan berkenaan.Pesawat Sriwijaya Air berlepas dari Jakarta 2.36 petang waktu Indonesia Barat menuju Pontianak.Kontak terakhir pesawat itu dengan menara kawalan adalah empat minit kemudian iaitu pada pukul 2.40 petang waktu Indonesia Timur.Pesawat itu dijadualkan tiba di Pontianak, pukul 3.15 petang waktu Indonesia Timur atau 4.15 petang Indonesia Barat.Berdasarkan data FlightRadar24 pesawat itu mencapai ketinggian hampir 11,000 kaki sebelum turun kepada 250 kaki yang kemudiannya terputus hubungan.Jurucakap Sriwijaya Air, Theodora Erika berkata pihaknya sedang mengumpulkan maklumat lanjut dengan segera sebelum mengeluarkan kenyataan rasmi.


Penumpang antarabangsa masuk UK wajib jalani ujian COVID-19

UNITED KINGDOM, 9 Januari - Penumpang antarabangsa yang ingin memasuki United Kingdom akan diwajibkan menjalani ujian COVID-19.

Ia antara usaha mengekang penularan varian baharu virus berkenaan.

Setiausaha Pengangkutan Britain, Grant Shapps berkata, mulai minggu depan, semua pelancong antarabangsa perlu mengemukakan keputusan ujian negatif sebelum dibenarkan masuk ke negara itu.

Ujian perlu diambil dalam tempoh 72 jam sebelum berlepas.

Mereka yang gagal patuh syarat akan didenda.

Syarat sama turut terpakai kepada warga Britain.

Selain itu, semua penumpang yang tiba dari negara-negara yang tidak termasuk dalam senarai gelembung perjalanan UK masih perlu menjalani kuarantin wajib selama 10 hari.


Indonesia bakal mulakan suntikan vaksin minggu depan

BOGOR, 8 Jan - Majlis Ulama Indonesia (MUI) dijangka mengeluarkan fatwa bagi vaksin COVID-19 sebelum negara itu memulakan suntikan vaksin secara besar-besaran minggu depan. Negara majoriti Islam terbesar di dunia itu akan memulakan proses vaksinansi pada 13 Januari menggunakan vaksin keluaran Sinovac Biotech dari China

Vaksin tersebut adalah satu langkah besar dalam usaha mendapatkan imunisasi di negara yang paling ramai penduduk Islam itu jika vaksin berkenaan diluluskan Agensi Makanan dan Ubat Indonesi (BPOM) untuk digunakan.

Pegawai MUI, Muti Arintawati berkata, mereka akan mengeluarkan fatwa sebelum suntikan pertama dilakukan.

Kontroversi samada vaksin tersebut mematuhi prinsip Islam telah memberi tanggapan terhadap kesihatan awam sebelum ini seperti yang berlaku pada tahun 2018, ketika MUI mengeluarkan fatwa yang menyatakan bahawa vaksin campak adalah haram.

Indonesia kini menghadapi wabak COVID-19 terburuk di Asia Tenggara dan pihak berkuasa berharap vaksin dapat membantu mengurangkan krisis kesihatan negara itu.


Indonesia mula agih tiga juta dos vaksin COVID-19 di 34 wilayah bulan ini

JAKARTA, INDONESIA, 4 Januari - Indonesia mula mengagihkan tiga juga dos vaksin COVID-19 untuk disuntik kepada penduduk di 34 wilayah bulan ini.

Vaksin tersebut dibangunkan syarikat farmaseutikal dari China, Sinovac Biotech.

Jurucakap syarikat pengeluar vaksin Indonesia, Bio Farma, Bambang Heriyanto berkata, tiga juta dos vaksin Sinovac diterima bulan lalu dan kemudahan penyimpanan vaksin yang mempunyai kapasiti kemampuan suhu 2 celsius dan 8 celsius sudah disediakan.

Ini bagi menjamin kualiti vaksin yang akan dibekalkan kepada rakyat.

Kerajaan Indonesia menyasarkan program inokulasi atau suntikan terhadap 181.5 juta penduduk berusia 18 tahun ke atas dalam tempoh 15 bulan.

Suntikan pertama akan diberikan kepada 1.3 juta petugas kesihatan.


Darurat sebulan di Tokyo, peningkatan mendadak kes COVID-19

JEPUN, 8 Jan - Jepun mengumumkan perintah darurat selama sebulan di Tokyo susulan peningkatan mendadak kes COVID-19.

Penguatkuasaan perintah itu bagaimanapun jauh lebih longgar daripada dilaksanakan di beberapa negara dunia lain yang melaksanakan perintah berkurung.

Perintah darurat yang bermula pada Jumaat diumum Perdana Menteri, Yoshihide Suga.

Tindakan itu terpaksa dilakukan bagi menjaga kepentingan nyawa orang awam dan ekonomi.

Perintah itu dilaksanakan dengan kaedah lebih lembut berbanding perintah darurat mengenai hal sama sebelum ini.

Bandar sekitar Tokyo juga disaran mengurangkan pekerja datang ke pejabat dengan matlamat meminimumkan aliran trafik sehingga 70%.

Pada Khamis sahaja Tokyo merekodkan 2,447 kes baharu harian.

Setakat ini, lebih 3,700 kematian direkodkan di negara matahari terbit itu akibat COVID-19.


Lelaki warga Malaysia antara 33 kes import COVID-19 Singapura

SINGAPURA, 3 Januari - Seorang warga Malaysia berusia 31 tahun merupakan salah seorang daripada 33 kes import COVID-19 di Singapura.

Kementerian Kesihatan Singapura melabelkan kes pemegang pas kerja yang tiba dari Malaysia itu sebagai kes 58,880.

Lelaki itu bersama 30 lagi mereka yang tidak bergejala dikesan menerusi penyaringan dan pemantuan aktif pihaknya.

Manakala dua lagi merupakan mereka yang bergejala.

Sehingga tengah hari Sabtu, republik itu melaporkan 33 kes baharu dengan tiada kes melibatkan komuniti mahupun mereka yang tinggal di asrama pekerja.

Ini menjadikan jumlah keseluruhan kes di negara itu kini 58,662.

Sepanjang minggu lepas, tiga lagi rakyat Malaysia merupakan antara kes import COVID-19 yang dilaporkan di negara itu.


Jangkitan COVID-19 kekal tinggi, Perancis laksanakan perintah berkurung waktu malam

NANCY, PERANCIS, 3 Januari - Perintah berkurung pada waktu malam bermula pukul 6:00 petang mula dikuatkuasakan di beberapa wilayah di timur dan tenggara Perancis.

Polis menjalankan rondaan di wilayah terbabit bagi memastikan keselamatan dan pematuhan kepada arahan tersebut.

Kerajaan Perancis mengumumkan untuk menambah tempoh perintah berkurung waktu malam kepada dua jam lagi di 15 wilayah.

Langkah itu diambil bagi membendung COVID-19 susulan kes jangkitan kekal tinggi di negara itu.

Wilayah terbabit mula menukar waktu perintah berkurung iaitu pukul 6:00 petang berbanding pukul 8:00 malam sebelum ini.


Pogba positif bahan terlarang

MILAN, 12 September - Pemain tengah Juventus dari Perancis, Paul Pogba digantung sementara selepas didapati positif menggunakan bahan terlarang, kata tribunal anti-doping kebangsaan Itali (NADO Italia) pada Isnin.Ujian yang dilakukan selepas kemenangan 3-0 Serie A Juve di Udinese pada 20 Ogos lalu, mengesan kehadiran testosteron, hormon yang meningkatkan daya tahan atlet berada dalam air kencing pemain itu."Menerima contoh yang dicadangkan oleh Pendakwa Raya Anti-doping Kebangsaan, ia telah memperuntukkan penggantungan sementara atlet Paul Labile Pogba," kata NADO Italia dalam satu kenyataan.Tribunal itu berkata Pogba telah melanggar peraturan anti-doping apabila mereka menemui bahan terlarang "metabolit testosteron bukan endogen", sambil menambah bahawa keputusan itu "konsisten dengan asal eksogen sebatian sasaran".Pogba yang berusia 30 tahun adalah pemain gantian yang tidak digunakan dalam kemenangan di Udinese. Juventus berkata mereka telah dimaklumkan mengenai penggantungan sementara itu dan sedang menilai langkah seterusnya.

Jika didapati bersalah atas doping, Pogba boleh digantung antara dua hingga empat tahun. Dia kini akan menunggu keputusan ujian Sampel B.“Kami sedang menunggu keputusan analisis balas dan tidak boleh berkata apa-apa sehingga itu,” kata ejen Pogba, Rafaela Pimenta dalam satu kenyataan yang dilaporkan oleh media Itali."Satu-satunya perkara yang pasti ialah Paul Pogba tidak pernah berniat untuk melanggar peraturan."Pogba mengalami musim panas kedua bersama Juve akibat kecederaan sejak dia kembali ke kelab yang berpangkalan di Turin itu selepas pemergiannya dari Manchester United secara percuma tahun lalu.Pemenang Piala Dunia 2018 itu hampir tidak bermain musim lalu kerana kecederaan lutut dan hamstring serta pembedahan lutut yang menghalangnya bermain untuk Perancis pada Piala Dunia di Qatar.Pogba masih belum memulakan perlawanan musim ini tetapi telah membuat dua penampilan pemain gantian, kali terakhir bermain dalam kemenangan 2-0 di Empoli.Kontrak Pogba bersama Juve akan tamat pada Jun 2026.Selain masalah kecederaan, Pogba berkata tahun lalu dia menjadi sasaran cubaan peras ugut dan ugutan daripada geng terurus, dengan abangnya Mathias diletakkan di bawah siasatan rasmi.Paul memberitahu pejabat pendakwaan Paris bahawa dia telah menjadi sasaran pemerasan oleh rakan zaman kanak-kanak sejak Mac 2022 dan telah membayar 100,000 euro ($107,450) kepada kumpulan itu pada musim bunga.Mathias telah ditahan pada September tahun lalu dan dibebaskan pada Disember. Pemain berusia 33 tahun itu, yang juga pernah bermain secara profesional, menafikan dakwaan terhadapnya.Dalam temu bual dengan Al Jazeera yang diterbitkan pada hari Isnin, Paul berkata dia telah mempertimbangkan untuk bersara daripada sukan itu telah letih dengan cubaan pemerasan dan ugutan yang didakwa."Kadang-kadang saya hanya berfikir, 'Saya tidak mahu mempunyai wang lagi. Saya hanya tidak mahu bermain lagi. Saya hanya mahu bersama orang biasa, jadi mereka akan mencintai saya untuk saya - bukan kerana kemasyhuran, bukan kerana wang,'" katanya.-REUTERS


Verrati mahu tukar angin ke Qatar, sertai Al-Arabi

PARIS, 11 September- Pemain tengah PSG, Marco Verratti dilaporkan semakin hampir untuk melengkapkan perpindahan ke kelab Qatar, Al-Arabi.Dia bakal menjadi pemain kedua selepas Philippe Coutinho yang menyertai Al-Duhail secara pinjaman musim ini.Biarpun telah memperbaharui kontrak bersama PSG sehingga 2026, Verrati dikatakan kecewa apabila tidak lagi menjadi pilihan utama pengendali baharu, Luis Enrique.Sepanjang 11 tahun bersama kelab gergasi Perancis itu, Verrati telah meraih pelbagai kejayaan.Dengan membuat 400 kemunculan, Verratti telah merangkul 30 trofi termasuk memenangi 9 kali kejuaraan Lig One.Pemain berusia 30 tahun itu juga merupakan antara toggak utama yang membantu Itali menjulang trofi kejuaraan Euro 2020.- REUTERS


Hansi Flick dipecat, gagal penuhi sasaran Persatuan Bola Sepak Jerman

BERLIN, 11 September- Persatuan Bola Sepak Jerman (DFB) membuat keputusan memecat ketua jurulatih, Hansi Flick.Keputusan tersebut nyata telah dibuat kira-kira sembilan bulan sebelum menjadi tuan rumah kejuaraan Euro 2024.Keputusan itu dibuat sehari selepas kekalahan mengaibkan 1-4 pasukan itu kepada Jepun pada aksi persahabatan antarabangsa di halaman sendiri.Pengarah sukan Rudi Voeller, yang melatih pasukan ke final Piala Dunia 2022 akan mengambil alih buat sementara waktu sehingga penggantinya diumumkan nanti.Menurut pihak persatuan, pemecatan itu tidak dapat dielakkan berikutan beberapa keputusan mengecewakan pasukan itu akhir-akhir ini.Jerman tewas empat daripada enam perlawanan sejak tersingkir awal pada Piala Dunia Disember lalu. Flick muncul ketua jurulatih Jerman pertama yang dipecat sejak posisi itu diperkenalkan pada tahun 1926.Pelantikannya bermula pada Mei 2021 menggantikan Joachim Loew, Flick adalah ketua jurulatih ke-10 Jerman sejak Perang Dunia Kedua Euro 2024 akan berlangsung di Jerman pada Jun tahun depan.- REUTERS


Badminton Terbuka China: Aaron Chia-Soh Wooi Yik sekadar naib juara

JIANGSU, 10 September- Hasrat beregu utama lelaki negara, Aaron Chia-Soh Wooi Yik untuk merangkul kejuaraan tidak kesampaian selepas tewas kepada gandingan dari China, Liang Wei Keng-Wang Chang di pentas final.

Wakil negara yang juga pilihan keenam kejohanan buntu untuk menandingi kekuatan lawan sekaligus akur tewas 12-21, 14-21 dalam tempoh 26 minit.Ini kekalahan kelima dialami Aaron-Wooi Yik keatas pasangan dari China itu dalam keseluruhan enam pertemuan.Kali terakhir Malaysia muncul juara saingan beregu lelaki Terbuka China ialah pada tahun 1989 menerusi gandingan Datuk Razif Sidek dan Datuk Seri Jalani Sidek.


Ewe Eon juarai badminton Cabaran Antarabangsa Remaja Malaysia

KANGAR, 10 September- Pemain perseorangan remaja negara, Eogene Ewe Eon merangkul kejuaraan badminton perseorangan lelaki kejohanan badminton Cabaran Antarabangsa Remaja Malaysia selepas menundukkan rakan senagara Lee Jan Jireh dalam pertarungan tiga set.Pada pertarungan yang berlangsung di Dewan 2020, di sini, Ewe yang diletakkan selaku pilihan pertama kejohanan terpaksa bermandi peluh sebelum menang 10-21, 21-19, 21-18 pada pertarungan yang memakan masa selama 1 jam 9 minit itu.Sementara itu, dalam acara beregu wanita, pasangan Indonesia, Isyana Syahira Meida-Rinjani Kwinara Nastine muncul juara selepas menyingkirkan rakan senegara, Velisha Christina-Bernadine Anindya Wardana dengan kiraan mata 21-19, 21-15.Dalam pada itu, Naib Presiden Persatuan Badminton Malaysia, A’amar Hashim  memaklumkan, penyertaan pemain negara pada kejohanan Cabaran Antarabangsa Remaja Malaysia kali ini merupakan persediaan bagi menghadapi Kejohanan Badminton Remaja Dunia di Amerika Syarikat yang bakal bermula pada 25 September hingga 8 Oktober depan."Kejohanan kali ini merupakan kejohanan terakhir sebelum kejohanan Badminton Remaja Dunia dan kita dapat lihat kebanyakan pemain yang menyertai kejohanan kali ini akan turut menyertai kejohanan (Badminton Remaja Dunia) tersebut", katanya yang ditemui selepas perlawanan.

( Naib Presiden Persatuan Badminton Malaysia, A’amar Hashim/FOTO RTM)


MotoGP San Marino: Jorge Martin juarai acara pecut

SAN MARINO, 10 September - Pelumba Pramac Racing, Jorge Martin muncul pemenang saingan pecut Grand Prix San Marino selepas berjaya menyekat cabaran pelumba tuan rumah, Marco Bezzecchi.Pada saingan tersebut, Martin menamatkan perlumbaan dengan catatan masa 19 minit 58.785 saat manakala Bezzecchi ketinggalan 1.445 saat di tempat kedua.Pelumba Ducati, Francesco Bagnaia pula sekadar menamatkan saingan pecut di tempat ketiga.Ketika ini kedudukan pendahulu pelumba masih menjadi milik Bagnaia dengan 260 mata manakala Martin di kedudukan kedua, 210 mata.


Sasaran pingat Sukan Asia, MOM kemuka dua cadangan kepada Hannah Yeoh

KUALA LUMPUR, 10 September- Majlis Olimpik Malaysia (MOM) menyerahkan kuasa kepada Menteri Belia dan Sukan, Hannah Yeoh untuk memutuskan pendekatan yang bakal digunakan berhubung sasaran pingat bagi Sukan Asia Hangzhou 2022.Perkara itu termasuk mengumumkan sasaran mengikut warna pingat seperti biasa atau mengumumkan jumlah keseluruhan tanpa mendedahkan warna pingat.Setiausaha Agung MOM, Datuk Mohd Nazifuddin Najib berkata, pihaknya sudah mengemukakan dua cadangan berhubung perkara berkenaan."Kita lihat yang paling penting adalah pencapaian keseluruhan untuk semua atlet sebab kita mahu dilihat sebagai satu kontinjen yang boleh memberikan pingat yang sesuai kepada saiz kontinjen.Kita tidak mahu sasaran pingat emas itu menjadi topik utama tetapi prestasi yang baik oleh semua kategori sukan yang kita hantar," kata Mohd Nazifuddin kepada pemberita selepas mesyuarat Majlis Eksekutif MOM.Sasaran pingat Sukan Asia 2022 yang dijadualkan berlangsung pada 23 September hingga 8 Oktober, bakal diumumkan pada majlis penyerahan Jalur Gemilang, hari ini.


Nicolas Pepe pilih Trabzonspor kembangkan karier bola sepak

LONDON, 10 September- Penyerang Ivory Coast, Nicolas Pepe sah meninggalkan Arsenal untuk menyertai kelab Turki, Trabzonspor.Berita tersebut diumumkan pasukan Liga Perdana Inggeris itu pada Sabtu bahawa mereka telah menamatkan kontraknya, tiada butiran lanjut dikongsikan berhubung nilai perpindahan pemain itu.Kelab Liga Super Turki itu menyiarkan video di akaun X mereka, yang dahulunya dikenali sebagai Twitter, menunjukkan Pepe di dalam jet peribadi menuju ke "rumah baharunya"."Saya datang ke sini untuk menjadi juara dan mencapai kejayaan," kata Pepe dalam laman sosialnya.Arsenal menandatangani pemain berusia 28 tahun itu dari kelab Ligue 1, Lille pada 2019 dengan yuran rekod kelab ketika itu sebanyak £72 juta pound, selain usaha pengurusan yang mahu mendapatkan pemain dari West Ham United, Declan Rice dengan harga £105 juta pound pada Julai."Kami boleh mengesahkan bahawa Nicolas Pepe akan meninggalkan kelab. Kami telah bersetuju dengannya untuk menamatkan kontraknya berkuat kuasa serta-merta," kata Arsenal dalam satu kenyataan.

Pepe menjaringkan 27 gol dalam 112 perlawanan untuk The Gunners dan menghabiskan musim lalu secara pinjaman di kelab Perancis Nice, di mana dia membuat 28 penampilan dan menjaringkan lapan gol musim lalu.Trabzonspor berada di tempat ketujuh dalam Liga Super Turki.- REUTERS


Kelayakan Piala Asia B-23: Malaysia belasah Filipina 4-0

(FOTO FB Football Association of Malaysia)

KUALA LUMPUR, 9 September- Skuad Malaysia bawah 23 tahun (B-23) mencatat kemenangan bergaya apabila berpesta gol membelasah Filipina 4-0 pada aksi kedua Kelayakan Piala Asia B-23 yang berlangsung di Stadium Chonburi, petang tadi.Skuad kendalian E. Elavarasan sekaligus membuka peluang cerah untuk merebut tiket ke pusingan akhir Piala Asia B-23 di Qatar tahun depan.Harimau Muda bawah 23 tahun bermula garang apabila hanya memerlukan 27 saat untuk membuka tirai jaringan menerusi kapten, Mukhairi Ajmal Mahadi yang menyudahkan umpanan Fergus Tierney.Tanpa melengahkan masa, pemain terus mengandakan asakan dan 5 minit kemudian, giliran T. Saravanan menyudahkan hantaran lintang Luqman Hakim ke dalam kotak penalti.Tonggak pertahanan, Harith Haiqal Adam Afkar meletakkan skuad negara lebih selesa apabila rembatannya dari luar kotak penalti menafikan pertahanan penjaga gol Filipina, Dimitri Macapagal buat kali ketiga pada minit ke-23.

(Aksi Skuad Malaysia B-23 menentang Filipina pada aksi kedua Kelayakan Piala Asia B-23 yang berlangsung di Stadium Chonburi, petang tadi/ Football Association of Malaysia )

Bersambung babak kedua, Elavarasan membuat beberapa pertukaran pemain dengan mengeluarkan Mukhairi Ajmal dan Luqman Hakim digantikan kepada Najmuddin Akmal serta Aiman Afif.Pada minit ke 61, Saravanan sekali lagi mencatat nama sebagai penjaring selepas menambah gol keempat dan keputusan itu kekal sehingga wisel penamat.Kemenangan tersebut meletakkan Malaysia di tangga teratas kumpulan H setakat ini selepas mengutip 6 mata serta memiliki kelebihan dari segi perbezaan gol.Selepas ini, skuad Harimau Muda berdepan tugas sukar apabila dijadual menentang tuan rumah, Thailand pada 12 September ini.


LTDL 2023: Anugerah 'Most Combative Rider' hargai semangat juang pelumba

(Datuk Ahmad Shapawi pada majlis pengenalan rakan penaja rasmi LTDL 2023 di MSN, Bukit Jalil, hari ini/ BERNAMA)

KUALA LUMPUR, 9 September- Penganjur Pelumbaan Le Tour de Langkawi 2023 (LTDL) memutuskan untuk memperkenalkan semula anugerah ‘Most Combative Rider’ pada edisi kali ini yang akan berlangsung pada 23 hingga 30 September ini.Ketua Pengarah Majlis Sukan Negara (MSN) Datuk Ahmad Shapawi Ismail berkata, anugerah ini bagi menghargai semangat juang ditampilkan pelumba di keseluruhan lapan peringkat."Terakhir kita buat adalah pada tahun 2016 dan 2017 dan pelumba Malaysia Loh Sea Keong memenanginya sebanyak empat kali.. Jadi LTDL kali ini pembaharuan kita lakukan adalah memperkenalkan semula anugerah ini. Kita ada 'price money', setiap stage akan ada 'price money'," katanya.Beliau berkata demikian pada majlis pengenalan rakan penaja rasmi LTDL 2023 di MSN, Bukit Jalil, hari ini. Sementara itu, pelumba Terengganu Polygon Cycling Team (TSG), Mohd Harrif Saleh mengintai peluang untuk kembali melakar kejutan pada edisi kali ini.Tambah menarik, perlumbaan peringkat pertama dan kedua akan bermula di negeri kelahirannya,Terengganu."Untuk 'start list rider' saya belum pasti lagi siapa yang akan naik....untuk pelumba-pelumba luar sudah tentu dia akan hantar pelumba terbaik LTDL ini.. Dengan itu bagi saya tiada tekanan sangat sebab pengalaman saya dalam LTDL. Insya-Allah saya akan lakukan yang terbaik," katanya.

(Pelumba Terengganu Polygon Cycling Team (TSG), Mohd Harrif Saleh)

Beliau berkata demikian selepas membantu Angkatan Tentera Malaysia (ATM) bergelar pasukan elit terbaik siri jelajah perlumbaan Tour Gateh D'Tranung 2023.Harrif Saleh yang telah membuat 13 penampilan di pentas LTDL juga menjangka saingan sengit daripada 8 pasukan bertaraf 'Pro Tour'.


Badminton RTM 2023, sasar penglibatan kakitangan di peringkat tertinggi

KUALA LUMPUR, 9 September- Penganjuran Pertandingan Badminton Tertutup RTM 2023 dilihat sebagai salah satu medium dalam memperkasa keterlibatan kakitangan dalam amalan gaya hidup sihat.Cuti hujung minggu dimanfaat sebaik mungkin warga kerja RTM dalam membudayakan aktiviti sukan selain dapat mengeratkan hubungan silaturrahim.Menurut Timbalan Presiden Kelab Sukan dan Rekreasi RTM Angkasapuri (KSRRTMA), Azlan Alias platform itu juga merupakan satu persediaan terhadap wakil kakitangan RTM yang terpilih untuk mewakili jabatan ke kejohanan yang lebih tinggi.

(Timbalan Presiden Kelab Sukan dan Rekreasi RTM Angkasapuri (KSRRTMA), Azlan Alias)

Penganjuran kali ini berlangsung selama dua hari bermula hari ini, membabitkan 90 peserta dengan 45 pasangan berentap merebut gelaran juara, bagi kategori beregu lelaki dan beregu campuran.Edisi kali ini turut menerima penyertaan daripada RTM negeri dan jemputan luar."Kita bukan sahaja mahu merapatkan malah untuk mengenal antara satu sama lain sekali gus mencungkil bakat baharu. Selain daripada dapat menyihatkan tubuh badan, acara sukan ini dapat menambah penglibatan kakitangan RTM menerusi penyertaan kejohanan di luar," kata Azlan kepada pemberita selepas Majlis Perasmian Pertandingan Badminton Tertutup RTM 2023, pagi tadi.

(Pengerusi Pertandingan Badminton Tertutup RTM 2023, Tengku Idham Tengku Mansor menyampaikancenderahati kepada Presiden KSRRTMA, Puan Putri Juliana Yaacob usai majlis perasmian, pagi tadi)

Program itu dirasmikan oleh Presiden Kelab Sukan dan Rekreasi RTM Angkasapuri (KSRRTMA), Puan Putri Juliana Yaacob di Pusat Sukan dan Rekreasi, Angkasapuri Kota Media.Pertandingan tersebut turut mendapat kerjasama daripada syarikat peralatan sukan terkenal, Felet International Holdings Sdn Bhd.


KBS sediakan tayangan 'skrin besar', Malaysia menentang China malam ini

KUALA LUMPUR, 9 September- Kementerian Belia dan Sukan (KBS) mengajak seluruh penyokong Harimau Malaya untuk sama-sama menyaksikan aksi tersebut melalui tayangan 'skrin besar', sempena perlawanan persahabatan antarabangsa Malaysia menentang China, malam ini.Lokasi tayangan itu disediakan di 14 lokasi seluruh negara.Antara lokasi tayangan di Bulatan Sultan Azlan Shah, Ipoh, Dataran Putrajaya Presint 3, Dataran Taman Tasik, Kluang Johor dan KK Square, Guchil, Kelantan.Perlawanan dijangka bermula pada pukul 7.30 malam waktu Malaysia selain pelbagai aktiviti menarik turut disediakan.Skuad Harimau Malaya turun pada aksi kedua selepas seri 2-2, pada aksi pertama menentang Syria Selasa lalu. Aksi perlawanan persahabatan yang dijalankan adalah sebagai persediaan skuad Harimau Malaya, bimbingan ketua jurulatih Kim Pan Gon berdepan saingan Piala Asia pada Januari 2024.

Senarai 14 lokasi tayangan skrin besar :

PERLIS - Dataran Dato' Sheikh Ahmad, Kangar

KEDAH - Kompleks Belia dan Sukan Negeri Kedah, Alor Setar

PULAU PINANG - Batu Maung Foodies

PERAK - Bulatan Sultan Azlan Shah, Meru, Ipoh

SELANGOR - Uptown Puchong Night Bazaar

PUTRAJAYA - Dataran Putrajaya, Presint 3

MELAKA - Dataran MBMB, Ayer Keroh

JOHOR - Dataran Taman Tasik Kluang

PAHANG - Tempat Letak Kereta Zon A, Stadium Darul Makmur

TERENGGANU - Stadium Sultan Mizan Zainal Abidin, Gong Badak

SABAH - Pekarangan Keningau Burger Bakar

SARAWAK - Dewan Datuk Patinggi Ali, Gedong, Samarahan

LABUAN - Medan Selera WP Labuan


Aniq rangkul gangsa dalam Kejohanan Angkat Berat Dunia 2023

(FOTO FB Persekutuan Angkat Berat Malaysia)

KUALA LUMPUR, 7 September- Atlet angkat berat negara, Mohamad Aniq Kasdan membuktikan kemampuan apabila merangkul pingat gangsa di Kejohanan Angkat Berat Dunia 2023 di Riyadh, Arab Saudi, malam tadi.Kejayaan itu diraih menerusi acara Clean & Jerk bagi kategori 61 kilogram (kg).Aniq berjaya menempatkan diri di kedudukan tiga terbaik selepas melakukan angkatan 166 kg.Lebih manis beliau yang melakukan angkatan 125 kg bagi acara Snatch berjaya mengumpul angkatan keseluruhan 291 kg, sekali gus memecahkan rekod kebangsaan bagi kategori 61kg.Ini kali kedua Aniq memenangi pingat pada Kejohanan Dunia selepas meraih perak dalam acara clean & jerk kategori 55 kg pada edisi 2021 di Uzbekistan.Pingat emas dimenangi atlet Amerika Syarikat, Hampton Morris dengan angkatan 168 kg manakala Li Fabin dari China meraih Perak dengan angkatan 167kg.

(Pingat emas dimenangi atlet Amerika Syarikat, Hampton Morris manakala Li Fabin dari China meraih Perak)

Presiden Persekutuan Angkat Berat Malaysia (PABM), Datuk Ayub Rahmat berkata, Aniq di landasan terbaik untuk meraih tiket ke Sukan Olimpik 2024 di Paris apabila menghuni kedudukan kesembilan keseluruhan dalam Ranking Kelayakan selepas tiga kejohanan.

Selepas menyertai Kejohanan Asia di Jinju, Korea Selatan, Grand Prix Persekutuan Angkat Berat Antarabangsa (IWF) di Havana, Cuba dan Kejohanan Dunia (kejohanan kelayakan wajib ke Olimpik), Aniq berada pada kedudukan kesembilan keseluruhan.


MSN rancang buat Karnival Sukan Wanita dua tahun sekali

KAJANG, 7 September- Majlis Sukan Negara (MSN) merancang untuk mengadakan Karnival Sukan Wanita sebagai acara dwitahunan pada masa akan datang.Ketua Pengarahnya,Datuk Ahmad Shapawi Ismail mengakui sambutan yang diterima pada penganjuran sulung ini amat menggalakan.Dalam pada itu beliau memaklumkan inisiatif berkenaan mampu menjadi medan utama dalam mencungkil bakat baharu."Jadi karnival seperti ini juga merupakan satu pertemuan antara mereka yang sedang berlatih di negeri dengan harapan kita dapat mencungkil bakat-bakat yang boleh kita ketengahkan ke peringkat yang lebih tinggi,"katanya.Beliau memaklumkan perkara berkenaan selepas majlis penutup karnival sukan wanita 2023 di Universiti Tenaga Nasional(UNITEN),Kajang.Sebelum itu majlis penutup berkenaan dirasmikan oleh Menteri Belia dan Sukan, Hannah Yeoh.Sekitar lebih 600 peserta telah menyertai karnival itu yang bermula dari 4 hingga 6 September dengan empat acara sukan iaitu bola jaring, ragbi, bola sepak dan hoki.MSN merancang akan menambah beberapa jenis sukan lagi pada karnival yang akan datang.

(Ketua Pengarah MSN, Datuk Ahmad Shapawi Ismail)


Malaysia tewaskan Bangladesh 2-0 pada aksi pertama kelayakan Piala Asia B-23

(FOTO FB Football Association of Malaysia)

KUALA LUMPUR, 6 September- Skuad bola sepak bawah 23 tahun negara (B-23) bermula dengan langkah kanan apabila menewaskan Bangladesh 2-0 pada aksi pertama pusingan Kelayakan Piala Asia B-23 2024 di Stadium Chonburi, Thailand hari ini. Aksi separuh masa pertama menyaksikan anak buah E. Elavarasan agresif melakukan asakan bertali arus ke gawang lawan sehingga Alif Ikmalrizal menjaringkan gol pada minit ke-42 namun dibatalkan apabila Alif didapati berada pada kedudukan ofsaid. Bersambung pada babak kedua, Harimau Muda membuat beberapa pertukaran pemain sebelum Aliff Izwan melakukan rembatan jarak jauh pada minit ke-81 untuk gol pertama Malaysia. Tersentak dengan jaringan itu, Bangladesh di bawah kendalian Mohammad Zulfiker Mahmud Mintu cuba menyamakan kedudukan, namun Fergus Tierney muncul wira apabila merembat masuk gol kedua Malaysia pada waktu kecederaan (90+4) bagi memastikan skuad negara meraih tiga mata penuh pada aksi sulung pusingan pertama peringkat kelayakan ini. Malaysia yang diundi dalam Kumpulan H seterusnya akan bertemu Filipina (9 Sept) sebelum mengharungi aksi terakhir berdepan tuan rumah Thailand (12 Sept) juga di venue sama.Hanya juara setiap kumpulan dan empat naib juara terbaik akan layak ke pusingan akhir Piala Asia B-23 2024.Malaysia layak ke Piala Asia B-23 untuk kali pertama pada 2018 di China dan berjaya melangkah ke suku akhir sebelum tewas di peringkat kumpulan pada edisi 2022 yang berlangsung di Uzbekistan.- BERNAMA

(Sebahagian aksi skuad B-23 ketika berdepan Bangladesh pada pertama pusingan Kelayakan Piala Asia B-23 2024 di Stadium Chonburi, Thailand/ FB Football Association of Malaysia)


Allahyarham Dr. Abdullah Fadzil berjasa kepada arena badminton negara

(Allahyarham Datuk Seri Dr Abdullah Fadzil Che Wan/ FB BAM)

KUALA LUMPUR, 6 September- Arena badminton negara hari ini kehilangan seorang tokoh, Datuk Seri Dr Abdullah Fadzil Che Wan, yang pernah menerajui Persatuan Badminton Malaysia (BAM) selama tujuh tahun. Allahyarham yang berusia 78 tahun menghembuskan nafas terakhir pada jam 3 pagi tadi di sebuah hospital swasta di ibu negara.Allahyarham Dr Abdullah Fadzil pada awal penglibatannya dilantik sebagai Timbalan Presiden BAM yang menyaksikan Malaysia merangkul Piala Thomas pada 1992 dan meraih pingat pertama di Olimpik Barcelona 1992.Allahyarham kemudian berkhidmat sebagai Presiden BAM bermula pada 1993 hingga 2000.Sementara itu Presiden BAM, Tan Sri Mohamad Norza Zakaria, menyatakan kesedihan dengan pemergian Dr Abdullah Fadzil yang disifatkan banyak menyumbang kepada kemajuan arena badminton negara.Majlis Sukan Negara (MSN) di laman facebook rasmi turut merakamkan ucapan takziah dan mendoakan roh Allahyarham ditempatkan dalam kalangan orang-orang yang beriman.


Roslin Hashim mohon maaf secara terbuka, kes saman selesai

(Roslin (DUA DARI KANAN) dan Datuk Kenny bersalaman selepas selesai kes mahkamah)

KUALA LUMPUR, 6 September- Kes saman fitnah dikemukakan Setiausaha Agung Persatuan Badminton Malaysia (BAM), Datuk Kenny Goh terhadap bekas pemain badminton nombor satu dunia, Roslin Hashim akhirnya diselesaikan secara baik.Roslin mengemukakan permohonan maaf secara terbuka tanpa syarat di hadapan Hakim, Roz Mawar Rozain di Mahkamah Tinggi Kuala Lumpur, hari ini kerana telah membuat kenyataan fitnah dan menyinggung plaintif semasa strim langsung atau 'Facebook Live' di akaun Facebook miliknya, Abe Lin pada tarikh 19 Januari 2022."Saya berasa kesal atas kenyataan saya yang telah menimbulkan pelbagai masalah dan kesulitan kepada Datuk Kenny Goh."Saya sedar yang kenyataan saya telah mencalarkan reputasi dan nama baiknya terutamanya kepada peminat-peminat sukan badminton di Malaysia. "Saya juga sedar bahawa saya telah mengaibkan Datuk Kenny Goh melalui kata-kata kesat yang tidak berasas dan tidak patut dinyatakan sama sekali."Saya sekali lagi memohon maaf kepada Datuk Kenny dan berharap agar permohonan maaf ini dapat membersihkan nama baik beliau serta dapat memulihkan hubungan profesional dan hubungan peribadi antara saya dan beliau.Ketika ditemui media di luar mahkamah, Roslin berkata dia perlu bergerak ke hadapan dan bersyukur kerana isu tersebut telah pun selesai.Sementara itu, Datuk Kenny Goh berkata beliau menerima permohonan maaf yang dikemukakan Roslin itu."Kes berkenaan tidak sesekali menjejaskan kedudukan Roslin sebagai Panel Penasihat Teknikal Akademi Badminton Malaysia (ABM). "Pelantikan Roslin dalam panel penasihat teknikal dibuat oleh Ahli Majlis BAM. Ia tiada kaitan dengan kes ini. "Saya menerima permohonan maaf daripada Roslin dan bersetuju dengan Roslin yang kita semua perlu bergerak ke hadapan. Saya sudah mengenali Roslin lama," jelas Datuk Kenny.Pada Januari 2022, Roslin dengan lantang mengkritik BAM dan menyebut dua nama, iaitu Datuk Kenny Goh dan Datuk Ng Chin Chai dalam media sosialnya sehingga dua pegawai BAM itu memfailkan saman terhadapnya kerana menyifatkan dakwaan itu berunsur fitnah.

(Roslin hadir ke mahkamah ditemani isterinya)


Aksi Tier 1 Harimau Malaya, Safawi tekad tampil persembahan terbaik

SEPANG, 5 September- Penyerang Harimau Malaya, Safawi Rasid bertekad menampilkan persembahan terbaik menjelang perlawanan antarabangsa Tier One pada Rabu dan Sabtu ini.Menurut Safawi, sekiranya peluang itu diberikan oleh pengendali Kim Pan Gon, beliau akan menterjemah taktikal pasukan sebaik mungkin sekali gus mencipta kegemilangan baharu bersama skuad kebangsaan.Beliau yang sebelum ini berjaya menjaringkan dua gol dalam dua aksi persahabatan terakhir skuad kebangsaan, turut akui tidak timbul masalah andai berlaku perubahan taktikal melibatkan posisinya dalam dua aksi di Chengdu, China."Untuk posisi No.10 ini, saya rasa tidak ada masalah sebab kelab Johor Darul Ta'zim (JDT) pun meletakkan saya di posisi itu. Kiri atau kanan, saya rasa tiada masalah.Saya akan bersedia sahaja, tunggu keputusan ketua jurulatih," kata Safawi kepada pemberita di KLIA2, sebelum penerbangan skuad kebangsaan ke China.Skuad Harimau Malaya akan bertemu Syria pada Rabu ini sebelum menentang China tiga hari kemudian.


Sancho dakwa dijadikan "kambing hitam", kecewa MU kalah

MANCHESTER, 4 September- Pemain sayap Manchester United (MU), Jadon Sancho berkata dia telah dijadikan "kambing hitam" secara tidak adil oleh pengurus, Erik ten Hag.Sancho mendakwa dirinya diketepikan daripada skuad untuk menentang Arsenal pada Ahad, susulan alasan prestasi latihan yang lemah.Sancho amat kecewa dan terkejut dengan kekalahan dramatik United 1-3, sekali gus menyebabkan kelab itu jatuh ke tangga ke-11 liga."Mengenai prestasinya semasa latihan, kami tidak memilihnya.""Anda perlu mencapai satu tahap di Manchester United, setiap hari. Anda boleh membuat pilihan untuk berada di barisan hadapan atau tidak. Jadi, dalam perlawanan ini dia tidak dipilih," kata Ten Hag, ketika ditanya mengenai ketiadaan Sancho dalam skuad yang tiba di Stadium Emirates.Sancho yang berusia 23 tahun membidas kenyataan itu dalam satu catatan panjang di X, platform media sosial yang dahulunya dikenali sebagai Twitter.

"Tolong jangan percaya semua yang anda baca! Saya tidak akan membenarkan orang bercakap perkara yang tidak benar sama sekali. Saya telah menjalankan latihan dengan baik minggu ini."Saya percaya ada sebab lain untuk perkara ini yang saya tidak akan ambil tahu. Saya sudah lama menjadi kambing hitam, itu tidak adil. Apa yang saya mahu lakukan ialah bermain bola sepak dengan senyuman di wajah saya dan menyumbang kepada pasukan saya," tulis Sancho.Sancho, yang telah bermain 58 perlawanan liga sejak menyertai United pada 2021, berkata dia menghormati semua keputusan yang dibuat oleh kakitangan kejurulatihan.“Saya bermain dengan pemain yang hebat dan bersyukur untuk berbuat demikian. Yang saya tahu setiap minggu adalah satu cabaran. Saya akan terus memperjuangkan lencana ini walau apa cara sekalipun!,” kata Sancho lagi.- REUTERS


Arsenal tewaskan MU 3-1, Declan Rice buka akaun jaringan pertama

LONDON, 4 September- Declan Rice berjaya mencipta rekod jaringan pertamanya bersama Arsenal menerusi gol minit akhir permainan apabila kelab itu membelasah Manchester United 3-1, pada Ahad.Gol tersebut merupakan gol ke-11 sepanjang 208 penampilannya dalam Liga Perdana Inggeris.Pengendali Arsenal, Mikel Arteta menzahirkan kegembiraan dengan prestasi Rice sekali gus yakin dengan pembelian kelab terhadap pemain berusia 24 tahun itu adalah berbaloi.Arteta menjangkakan pemain bernilai AS$132.17 juta itu akan menambah jaringan peribadinya, dengan keupayaan semula jadinya."Apabila anda melihat keupayaan teknikal yang dia ada dan bagaimana dia melaksanakan pada saat-saat ini. Jaraknya ketika menembak dari ketepatan dan kuasa yang dia jana tanpa ruang, dengan kedua-dua kaki.""Dia juga mempunyai masa untuk tiba di dalam kotak. Kedudukan akan menentukan perkara itu kerana ia mengenai cara anda tiba. Tetapi dia mempunyai keupayaan untuk melakukannya dengan pasti," kata Arteta kepada pemberita.

Gol pemain tengah England, Rice tiba pada minit keenam masa kecederaan untuk meletakkan Arsenal didepan 2-1, sebelum Gabriel Jesus melengkapkan kemenangan Arsenal.Martin Ødegaard dan Marcus Rashford turut berada dalam senarai penjaring."Masih ada 34 perlawanan lagi! Jika anda layak selepas 38 perlawanan, anda akan berada di tempat yang sepatutnya. Kami hanya boleh fokus pada itu kerana ia sangat awal," tambah Arteta.Arsenal kini berada di tangga kelima liga, mengutip 10 mata dalam empat perlawanan menewaskan Nottingham Forest, Crystal Palace, Manchester United dan seri 2-2 dengan Fulham.Skuad The Gunners selepas ini akan berkunjung ke Goodison Park bertemu Everton (17 September 2023), sebelum memulakan aksi pertama Liga Juara UEFA berdepan PSV Eindhoven pada 21 September depan.- REUTERS


Jadual latihan padat, Matt Davies ikrar beri komitmen terbaik

KELANA JAYA, 3 September- Pemain pertahanan negara, Matthew Davies mengakui mempunyai jadual padat bersama skuad kebangsaan dan kelab sehingga tahun ini.Antaranya Kelayakan Piala Dunia dan Piala Asia bersama skuad kebangsaan serta Liga Juara-juara Asia (ACL) bersama skuad Johor Darul Ta'zim.Jelas Matt Davies, beliau mahu memberikan fokus sepenuhnya dan tidak mahu terlepas daripada bermain dalam kesebelasan utama Harimau Malaya."Kami telah lama menjangkakan ini, saya fikir di mana kita tahu tidak akan dapat sebarang cuti hingga akhir tahun ini.Jadi, seperti yang saya katakan permainan yang sangat penting akan datang dengan Kelayakan Piala Dunia, Piala Asia kemudiannya dengan jadual ACL. Sejujurnya, saya sangat menantikannya," kata Matt Davies kepada pemberita selepas sesi latihan pusat Harimau Malaya, di Wisma FAM.

Beliau yang telah melakukan 38 penampilan bersama skuad kebangsaan jelas tidak sabar dengan perlawanan persahabatan bertemu Syria pada 6 September dan China pada 9 September bertempat di Chengdu Sport Center, China.Anak buah Kim Pan Gon bakal memulakan saingan kempen Piala Asia pada Januari 2024, bertemu Jordan, Bahrain dan Korea Selatan.


Jawatan untuk bekas atlet, idea dan pengalaman penting untuk kemajuan sukan

REMBAU, 3 September - Bekas atlet yang telah bersara wajar diberi peluang untuk memegang jawatan dalam persatuan sukan demi untuk kemajuan sukan di negara ini. Menteri Belia dan Sukan, Hannah Yeoh berkata dengan adanya penglibatan bekas atlet ini diharap dapat membantu dalam percambahan idea untuk pembangunan sukan di peringkat akar umbi.

"Itu sebab diperingkat Majlis Sukan Negara (MSN) diadakan kursus kepimpinan, dilatih menjadi pemimpin tetapi kita sedar ada persatuan memerlukan dana sebab itu mereka memilih tokoh korporat atau politik untuk bantu tambah dana untuk menerajui persatuan tersebut," katanya.Beliau ditemui pemberita selepas menghadiri program rintis berbentuk Perkhemahan Keluarga di Kem Wawasan Negara Ulu Sepri, di sini. Hannah berkata demikian ketika ditanya mengenai kewajaran bekas atlet memegang jawatan dalam persatuan sukan.


F1 GP Itali: Sainz raih petak hadapan

MONZA, 3 September - Pelumba Ferrari, Carlos Sainz meraih petak permulaan hadapan pada Grand Prix Formula One Itali sekali gus berpeluang untuk mendominasi perlumbaan, malam ini.Sainz muncul terpantas pada aksi kelayakan dengan catatan masa 1 minit 20.294 saat manakala petak kedua menjadi milik pelumba Red Bull, Max Verstappen.

Seorang lagi pelumba Ferrari, Charles Leclerc melengkapkan barisan utama apabila bakal bermula di petak ketiga.Aksi di Litar Monza malam ini wajar dimanfaatkan dengan baik oleh Ferrari andai mahu menyekat dominasi Red Bull.Pada aksi Grand Prix Belanda 27 Ogos lalu, Verstappen muncul pemenang manakala wakil Ferrari, Sainz sekadar menamatkan perlumbaan di tempat kelima.


Ronaldo rai gol ke-850 peribadinya bersama Al-Nassr

RIYADH, 3 September- Bintang Portugal, Cristiano Ronaldo meraikan gol ke-850 dalam kariernya ketika Al-Nassr menang 5-1 menentang Al-Hazm dalam Liga Pro Saudi pada Sabtu.Ronaldo menjaringkan gol keenamnya dalam tiga perlawanan terakhir dan mencipta dua 'assists' ketika Al-Nassr mencatat kemenangan ketiga liga berturut-turut.Sadio Mane turut tersenarai sebagai penyumbang gol."Satu lagi prestasi pasukan yang hebat! Kami terus meningkat. Jom Al-Nassr, 850 garingan gol peribadi dan masih mengira!” kata Ronaldo yang berusia 38 tahun di media sosial.Selepas tewas dua perlawanan liga pada musim ini, Al-Nassr kini telah menjaringkan 14 gol dalam tiga perlawanan terakhir mereka, hanya empat mata di belakang pendahulu, Al-Hilal.Ronaldo direkodkan sebagai penjaring terbanyak liga dengan enam gol, satu gol di depan bekas penyerang Liverpool, Mane.- REUTERS


Perlawanan akhir Piala Malaysia tidak guna VAR

KELANA JAYA, 1 September- Liga BolaSepak Malaysia (MFL) tidak akan menggunakan sistem video bantuan pengadil (VAR) pada perlawanan akhir piala Malaysia bagi edisi tahun ini.Ketua Pegawai Eksekutifnya, Datuk Stuart Ramalingam memaklumkan ianya berikutan beberapa masalah teknikal seperti infrastruktur,capaian internet dan ketersediaan pengadil tempatan.Beliau juga memaklumkan pihaknya sedang merancang untuk bertemu dengan beberapa pihak bagi memperhalusi masalah berkenaan."Kita perlu lihat daripada segi kewangan, infratruktur dan perbincangan dengan penyiar kami ASTRO dan RTM bagi memastikan kesediaan semua yang terbabit."Jika kita buat lima kamera pada hari ini kita perlu lapan kamera produksi, apakah rakan penyiar dapat menyediakannya, untuk pelaksanaan var kamera tambahan yang diperlukan,"katanya.Beliau memaklumkan perkara itu dalam satu sidang media selepas meninjau sesi latihan fasa kedua VAR yang disertai seramai 40 orang pengadil tempatan dan 14 'replay operator' (RO) di Wisma FAM.Selain itu, ketika ditanya sama ada MFL akan menggunakan khidmat pengadil asing untuk menguruskan VAR, beliau memaklumkan cadangan itu mungkin akan membabitkan kos yang tinggi walaupun membabitkan hanya satu perlawanan.Sementara itu, Persatuan Bola Sepak Malaysia (FAM) ketika ini sedang menyiapkan pengadil yang mampu mengendalikan VAR melalui kursus yang diadakan bersama wakil Persekutuan Bolasepak Antarabangsa (FIFA).Setiausaha Agungnya, Datuk Noor Azman Rahman memaklumkan ketika ini pihaknya sedang melatih seramai 20 orang pengadil, 20 penolong pengadil dan 14 orang 'replay operator'(RO).Beliau berkata kesemua yang terlibat akan menjalani tiga fasa kursus dan ketika ini sedang berada dalam fasa kedua."Pada bulan November dan Disember kita akan buat sesi praktikal dan kita hendak lengkapkan tiga fasa kursus."Selepas itu itu kita tunggu penilaian akhir dari FIFA, kita cadangkan pada tahun depan bulan Mac,"katanya.

(Sesi latihan fasa kedua VAR yang disertai seramai 40 orang pengadil tempatan dan 14 'replay operator' (RO) di Wisma FAM)


Belanjawan 2024: KBS mohon pelepasan cukai bagi yuran latihan sukan

KOTA KINABALU, 2 September - Kementerian Belia dan Sukan (KBS) sedang berusaha untuk memasukkan kos atau yuran latihan sukan dalam senarai pelepasan cukai bagi gaya hidup menerusi Belanjawan 2024.Menterinya, Hannah Yeoh berkata pihaknya kini sedang membuat permohonan itu kepada Kementerian Kewangan bagi membolehkan individu yang mengeluarkan kos atau yuran latihan sukan diberikan pelepasan cukai.Beliau berkata, berdasarkan pindaan Akta Pembangunan Sukan 1997, hanya pembelian alatan sukan diberi pelepasan cukai.

"Sesi libat urus bersama Kementerian Kewangan masih berjalan dan tahun ini kita fokus memohon untuk memberi pelepasan cukai kepada ibu bapa atau individu yang berbelanja untuk latihan sukan. Objektifnya adalah untuk menggalakkan gaya hidup sihat antara rakyat Malaysia," katanya kepada pemberita selepas merasmikan Ekspo Industri Sukan Sabah (EISS) 2023, di sini.Majlis yang turut dihadiri Menteri Belia dan Sukan Sabah, Datuk Ellron Alfred Angin itu juga menyaksikan pemeteraian tiga memorandum persefahaman dalam bidang peralatan dan fasiliti sukan.Hannah berkata, langkah itu juga dapat membantu atlet mempunyai pekerjaan apabila ramai menggunakan khidmat latihan sukan.EISS merupakan program julung kali diadakan di Sabah bertujuan memberi pendedahan mengenai peranan dan sumbangan pelbagai segmen industri sukan termasuk pelancongan sukan, kemudahan sukan, peruncitan sukan, perubatan sukan dan pendidikan sukan.


Pavard sertai Inter Milan

MILAN, 31 Ogos - Inter Milan telah menandatangani pemain pertahanan Perancis Benjamin Pavard dari Bayern Munich, menurut kenyataan yang dikeluarkan oleh kedua-dua kelab berkenaan pada Rabu.Tiada butiran kewangan didedahkan, namun media Itali melaporkan pemain berusia 27 tahun itu telah menyertai pasukan  bimbingan Simone Inzaghi dengan bayaran sekitar 32 juta euro atau (AS$34.94 juta), dengan kontrak selama lima tahun.Sebelum ini,Pavard menyertai Bayern dari VfB Stuttgart pada 2019, memenangi kejuaraan Bundesliga empat kali.-REUTERS


Hoki 5s Piala Asia 2023, Malaysia tewaskan Bangladesh 10-5

SALALAH, 31 Ogos - Skuad Hoki lelaki negara terus mencipta sensasi pada Kejohanan Hoki 5 sebelah Piala Asia 2023 di Salalah Oman selepas menewaskan Bangladesh 10-5 dalam saingan ketiga pusingan Kumpulan Elite.Pada aksi tersebut, skuad hoki negara mempamerkan corak permainan yang terbaik.Rekod bersih tanpa kalah dalam tiga perlawanan menyaksikan Malaysia kini bersaing hebat bersama India dan Pakistan bagi memastikan pasukan kebangsaan mampu menamatkan aksi kumpulan dalam kelompok dua terbaik.

Lebih membanggakan, Penjaga gol Malaysia, Che Shahrul Azmi Che Saupi turut dinobatkan selaku pemain terbaik perlawanan menentang Bangladesh.Beliau mempamer aksi cemerlang di hadapan gawang Malaysia selain berjaya menafikan beberapa percubaan tepat pasukan lawan.Malaysia akan menutup aksi Pool Elite menentang Pakistan, malam ini.


Kelab Wolfsburg buka pejabat di ibu negara

KUALA LUMPUR, 31 Ogos- Pasukan Bundesliga, Wolfsburg membuka pejabat Asia Tenggara di Menara MATRADE Kuala Lumpur.Pembukaannya bertujuan mempromosikan program teknikal dan perniagaan ke perniagaan (B2B) berkaitan bola sepak di rantau ini.Pelancarannya turut dihadiri Ketua Pegawai Eksekutif MATRADE, Datuk Mohd Mustafa Abdul Aziz.Ia adalah pejabat luar negara kedua yang ditubuhkan 'The Wolves' selepas Beijing, China pada 2017.Ketua Pegawai Eksekutif, Michael Meeske berkata dengan pembukaan pejabat Kuala Lumpur mereka kelab dari Jerman itu terbuka untuk bekerjasama dengan mana-mana pasukan di Malaysia dalam pembangunan bola sepak.Malaysia disifatkan sebuah negara berpengaruh dan mempunyai hubungan kukuh dengan Jerman selain merupakan titik akses yang baik di rantau ini.Michael berkata kelab itu merancang untuk ke Malaysia tahun depan bagi mengeratkan hubungan dengan komuniti bola sepak Malaysia.

(Ketua Pegawai Eksekutif Wolfsburg, Michael Meeske)


Kehangatan Pestabola Merdeka 2023 semakin dirasai, 400 tiket sudah terjual

(Majlis pelancaran Pestabola Merdeka 2023 di Kuala Lumpur)

KUALA LUMPUR, 1 September- Kira-kira 400 tiket perlawanan kejohanan Pestabola Merdeka 2023 sudah terjual setakat ini.Setiausaha Agung Persatuan Bolasepak Malaysia (FAM), Noor Azman Rahman berkata, angka itu akan terus meningkat dan kehangatan kejohanan tersebut kini semakin terasa."Setakat ini, jualan tiket kombo dalam 300 lebih, (mencecah) dekat 400. "Insy-Allah selepas pelancaran ini mungkin akan bertambah sampailah hari 13 Oktober," katanya kepada media pada majlis pelancaran Pestabola Merdeka 2023.Skuad Harimau Malaya dijadualkan berdepan India dalam aksi pertama Pestabola Merdeka 2023 pada 13 Oktober ini di Stadium Nasional Bukit Jalil di sini.

Orang ramai boleh membeli tiket kejohanan menerusi laman sesawang, www.tickethotline.com.my.

Berita berkaitan:FAM tawar tiket kombo RM70 untuk Pestabola Merdeka 2023Pestabola Merdeka 2023: Tajikistan ganti Lubnan


Tenis Terbuka AS, Novak Djokovic mara ke pusingan ketiga

NEW YORK, 31 Ogos- Juara tiga kali tenis Terbuka Amerika Syarikat (AS), Novak Djokovic terus mempamerkan aksi konsisten apabila tidak berdepan masalah mara ke pusingan ketiga kejohanan.Dalam aksi pusingan kedua, Djokovic menang dengan keputusan 6-4, 6-1 dan 6-1 menewaskan lawan dari Sepanyol, Bernabe Zapata Miralles.Kemenangan itu juga membolehkan Djokovic berada di landasan terbaik untuk merangkul kejuaran Grand Slam ke-24.Pemain dari Serbia itu selepas ini dijadual menentang rakan senegara, Laslo Djere bagi merebut slot ke saingan 16 terakhir.

Sementara itu, dalam saingan wanita pula menyaksikan penyandang juara yang juga pemain nombor satu dunia, Iga Swiatek menepati ramalan melangkah ke pusingan ketiga kejohanan.

Bintang Poland itu berjaya melepasi aksi pusingan kedua selepas menewaskan Daria Saville dari Australia dengan keputusan 6-3, 6-4.Pemain itu kini dalam misi menjadi pemain wanita pertama mempertahankan kejuaraan, sejak Serena Williams melakar kemenangan 'hatrik' pada 2012, 2013 dan 2014.Swiatek dijadual menentang menentang pemain Slovenia, Kaja Juvan pada esok untuk aksi pusingan ketiga kejohanan.- AFP


Kolo Muani mahu ke PSG

PARIS, 30 Ogos- Pemain antarabangsa Perancis dari Eintracht Frankfurt, Randal Kolo Muani menyuarakan hasrat untuk menerima tawaran Paris Saint-Germain.“Bukan rahsia, PSG telah membuat tawaran untuk saya,” kata Muani kepada Sky Germany pada Selasa."Perpindahan ke Paris kini merupakan peluang untuk saya," tambah pemain yang menjaringkan 23 gol untuk Frankfurt musim lalu selepas berpindah ke sana dari Nantes."Saya mahu berpindah ke Paris dan saya telah memberitahu pengurusan (kelab) saya itu. Saya harap Frankfurt akan menerima tawaran dari Paris ini dan membolehkan perpindahan ini."Baru-baru ini Pengarah sukan Frankfurt Markus Kroesche berkata dia tidak akan membiarkan pemain berusia 24 tahun itu meninggalkan Frankfurt sambil menegaskan kontrak Muani adalah sehingga 2027.-AFP